Суд Маскеранога солиқларни тўламагани учун 1 йиллик қамоқ жазоси тайинлади » Скачать музыку бесплатно новинки музыки 2016-2017\nСуд Маскеранога солиқларни тўламагани учун 1 йиллик қамоқ жазоси тайинлади\nКомментариев: 0 Просмотров: 195 Дата: 22-01-2016, 06:02 «Барселона» жамоаси ҳимоячиси Хавьер Маскеранонинг давлатдан солиқларни яширгани бўйича навбатдаги суд эшитуви бўлиб ўтди. Маълум қилинишича, суд ушбу аргентиналик футболчига 815 минг евро миқдоридаги жарима ҳамда 1 йилга озодликдан маҳрум этиш бўйича ҳукм чиқарган. Футболчининг манфаатларини ҳимоя қилувчи адвокат Давид Айнето ҳукмни тўхтатиш бўйича апелляция билан мурожаат қилган. Агар футболчи қўшимча 21 минг евро миқдорида жарима тўласа, озодликдан маҳрум қилиш жазосидан қутулиб қолиши айтилган. Яқин вақт ичида навбатдаги суд эшиттируви бўлиб ўтиши кутилмоқда. Эслатиб ўтамиз, аввалроқ футболчи 1,5 милион евро миқдоридаги солиқларни тўлашдан бўйин товлаганини тан олганди.


Алишер Навоийнинг «Сабъаи сайёр» достонига қадимий Эрон шоҳи Баҳром Гўр билан борлиқ афсоналар асос қилиб олинган. Хамсанавис салафларидан фарқли равишда Навоий бу машҳур мавзудан ўзининг илғор ғояларини ифода этиш мақсадида фойдаланиб, қолипловчи ҳикояга кирган новеллаларни ихчамлаштириб, мазмун ва шакл жиҳатидан мукаммал асар яратган. Навоий достонининг яна бир муҳим жиҳати шундаки, шоир асарининг заминига инсоннинг ҳақиқий севгисини асос қилиб олади. Улуғ инсоний севги воситасида Навоий давлат, ижтимоий, ахлоқий-этик ва бошқа масалаларни кўтариб чиқиб, достондаги асосий мавзуни баён қилиш жараёнида уларни ҳам кетма-кет ҳал қилиб беради.\nМуҳтарам китобхон! Мутафаккир шоирнинг шоҳ асарларидан бири «Сабъаи сайёр» шу пайтгача тўла насрий баён қилинмаганди. Достоннинг олдинги барча нашрларида қарийб юзга яқин байт насрий баён қилинмаган ҳолда чоп этилган. Ниҳоят, Иноят Махсумнинг баёни асосида мазкур достоннинг тўлиқ насрий баёни сизнинг ҳукмингизга ҳавола қилинмоқда.\nКўрилган сони: 1800\nСабъаи Сайёр, Sab'ai sayyor, Alisher Navoiy, Алишер Навоий, Sabai, Sabayi, sayor, Сабаи, Сабайи, саёр


Тожикистонлик 200 дан зиёд меҳнат муҳожири Москва аэропортида қолиб кетди\n27 июн 2022, Тошкент вақти: 16:22\nРосавиация Тожикистоннинг “Сомон Эйр” авиаширкатига 1 ноябрга ўтар кечаси Москвадан Душанбега иккита чартер қатновини амалга оширишга рухсат бермагани учун 200 дан зиёд тожикистонлик Домодедово аэропортида қолиб кетди. Бу ҳақда Озодликнинг тожик хизмати хабар қилди.\n“Биз учун рейсларнинг бекор қилиниши мутлақо кутилмаган ҳол бўлди. Жуда хафа бўлдик, чунки кўпчилигимиз бу авиачипталарни катта қийинчиликлар билан қўлга киритгандик”, деди Зоиршо исмли йўловчилардан бири.\nУнга кўра, тожикистонликлар кейинги рейс келгунича аэропортида қолиш ниятидалар. Аэропорт ходимлари йўловчиларга “коронавирус хавфи” туфайли парвозлар бир неча кунга тўхтатилганини билдирганлар.\nТожикистон Транспорт вазирлигининг исми ошкор этилишини истамаган ходимларидан бири Озодликнинг тожик хизматига Москвадан Душанбега иккита чартер рейсини амалга ошириш бўйича россиялик мутасаддилар билан музокаралар узоқ давом этгани, бироқ Россия томони охир-оқибат “Сомон Эйр” авиаширкатига парвоз учун рухсат бермаганини айтган.\n“Москваликлар Тожикистонга учадиган чартер рейсларидан ярмидан кўпи Россия авиаширкатлари томонидан амалга ошириши лозимлигини таъкидлашмоқда. Бу Тожикистон авиаширкатлари учун манфаатли эмас. Аммо, умид қиламизки, бу муаммо яқин орада ҳал этилади”, деди вазирлик ходими.\nТожикистон бошқа мамлакатлар билан ҳаво қатновини коронавирус пандемияси важидан март ойи охиридан тўхтатган, бунинг натижасида минглаб тожикистонлик Россия ва дунёнинг бошқа мамлакатлардаги аэропортларда қолиб кетган.\nТожикистон билан Россия ўртасида ҳаво қатнови қачон тикланиши ҳозирча маълум эмас. Тожик расмийлари Россияга мунтазам қатновларни қайта тиклашга июль ойидаёқ тайёр эканларини билдириб, Москвага расмий мурожаатнома йўллаганлар.\nЎшандан буён Россияда қолиб келган тожикистонликларни ватанига қайтариш учун фақат чартер рейслари амалга оширилган, холос. Тожикистон Ташқи ишлар вазирлиги аввалроқ “Сомон Эйр” авиаширкати учоқлари 9 октябрдан 31 октябргача муҳожирларни ватанга қайтариш бўйича 100 дан ортиқ рейс амалга оширишни режалаётганини маълум қилган.\nТожикистон расмийларига кўра, апрель ойидан октябрь ойигача чартер рейслари билан мамлакатга 70 мингга яқин тожикистонлик қайтарилган.


1 апрелдан Ўзбекистонда нималар ўзгаради?\nжисмоний ва юридик шахсларга кейинчалик танловга қўйиш бўйича ташаббус кўрсатиш ҳуқуқини тақдим этган ҳолда махсус гео портал орқали ер участкаси тўғрисидаги маълумотларни жойлаштириш ҳуқуқи берилади;\nКиритилди: 12:17 26.03.2020. Ўқилди: 3040 марта. Фикрлар сони: 0 та.\nUzAuto карантинда Tracker ва Malibu харид қилишни такл...


Картошканинг хавфли маҳсулот эканлигини исботлашди » Ўзбекистон янгиликлари – Zamin.uz\n18-05-2016 | 11:24\nZAMIN.UZ / Жамият / 18 Май 2016 года481\nКартошкани ҳаддан ортиқ (масалан, бўтқа ёки қовурилган ҳолда) истеъмол қилувчилар юқори қон босими билан оғрувчи беморлар бўлиши мумкин. Бу борадаги АҚШ ва Австралия шикофорларининг биргаликда ўтказган тадқиқоти The BMJ журналида чоп этилган, дейилади "Кун" нашрида. Ҳафтасига тўрт ёки ундан кўпроқ порцияда қайнатилган ва қовурилган картошка истеъмол қилувчи хўранда ойига бир порция картошка истемол қилувчи хўрандага нисбатан тезроқ гипертония касаллигига чалинаркан. Шунингдек, қондаги қанд миқдорининг ошиши хавфини келтириб чиқариши ҳам олимлар томонидан исботланган. Юқоридаги каби салбий томонлари инобатга олинмаса, картошка таркибида крахмал, калий каби инсон учун фойдали моддалар бор.\nЎқишни тавсия қиламиз Олимлар инсон нега зарарли егуликлар истеъмол қилишини аниқлашди


Дунёдаги вазият: “Омикрон” аввалдан айтилганидек ҳаммадан олдинга чиқмоқда. Яқинда биринчи ўринга айнан шу касаллик ўртага чиқишининг эҳтимоллиги катта демоқда “Ҳаракат” Агентлиги! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n23:11 - Дунёдаги вазият: “Омикрон” аввалдан айтилганидек ҳаммадан олдинга чиқмоқда. Яқинда биринчи ўринга айнан шу касаллик ўртага чиқишининг эҳтимоллиги катта демоқда “Ҳаракат” Агентлиги!\nPfizer компанияси раҳбари, доктор Альберт Бурла BBC’га берган интервьюсида одамлар бир неча йил давомида Covid-19’га қарши вакцинани ҳар йили олиши талаб этилиши мумкинлигини билдирган эди. Мана шундай бўлмоқда ҳам.\nPfizer бош директори BBC’га интервьюни Жанубий Африкада “омикрон” ҳали ўртага чиқмасидан аввал билдирган экан. Унинг айтишича, Pfizer “бета” ва “дельта” вариантларига жавоб тариқасида янгиланган вакциналарни ишлаб чиққан экан.\nЖорий йилда Pfizer коронавирусга қарши вакцинлар савдосидан камида 35 млрд доллар олиши мумкин. Акциялар қиймати эса кескин ўсиб бормоқда.\nСўнги кунларда Африкада ва бошқа жойларда, масалан, Ўзбекистонда “омикрон” кўпайиб бормоқда. Буни Ўзбекистонимиз тан олишдан қўрқмоқда!!\nДунёда тан олинган юқумли касалликлар миллий институти маълумотига кўра, ноябрь ойида қайд этилган барча вирусли геномларнинг 70 фоизи янги вариантга тегишли. Жанубий Африканинг кўплаб қисмларида Covid-19 билан касалланиш ҳолатлари сони барқарор ўсиб бормоқда.\nМасалан, АҚШга кириш учун тестни 24 соатдан кечиктирмасдан топшириш талаб этилаётгани ҳам тасодиф эмас. Ҳамма нарса бир йўлдан кетмоқда. Яқин келажакда ҳамма нарса “омикрон” атрофида бўлади.\nПоезд, самолёт ва автобусларда ниқоб тақиш март ойи ўртасигача мажбурий бўлиш йўлидан кетмоқда.\nКўрамиз, яқинда ҳамма нарса айнан шундай бўлади. Ҳамма гап “Ҳаракат” аввалдан аниқлагандек бўлади. Ҳамманинг диққат-эътиборини айнан шу мавзуга тортмоқчимиз.\nШундай бўлади. Шундай бўлиши кун сайин эмас, соат сайин ўсиб бормоқда. Бўшашманг, дўстлар!!!


Шавкат Мирзиёев ва Эмомали Раҳмон ўзаро...\n27.09.2018 12:16 0 232\nЎзбекистон Республикаси Президенти Шавкат Мирзиёев ва Тожикистон Республикаси Президенти Эмомали Раҳмон 27 сентябрь куни Душанбе шаҳрида учрашув ўтказди. Бу ҳақда Президентнинг матбуот хизмати хабар берди.\nЭмомали Раҳмон Шавкат Мирзиёевни ташрифи билан қутлади. Тожикистон Президентининг Ўзбекистонга давлат ташрифи натижалари юқори баҳоланди. Учрашувда мамлакатларимиз ўртасидаги савдо-иқтисодий, маданий-гуманитар ҳамкорликни ривожлантириш масалалари муҳокама қилинди.


«Бухгалтерия ҳисобини мустақил ўрганиш учун қўлланма» ёрдамида бухгалтерларнинг янги авлоди ўсиб келмоқда | NORMA.UZ\n«Norma» иқтисодий-ҳуқуқий нашриётидан «Бухгалтерия ҳисобини мустақил ўрганиш учун қўлланма» янада қулай тус олди. Энди унинг ўзбекчасини сотиб олиш мумкин. Таржима қилинган нашрнинг биринчи жилди сотувда, иккинчиси босмадан чиқарилмоқда, бироқ унга олдиндан буюртма бериш мумкин.\nУ ўқувчиларнинг кўп сонли илтимосларига биноан ўзбек тилига ўгирилди. Мана бир неча ойдирки, рус тилидаги нашрининг савдоси чаққон. Биз илк харидорларнинг фикр-мулоҳазалари билан танишдик.\nАлсу Алёшина, бош бухгалтер: «Анчадан буён бухгалтер бўлиб ишлайман. Яқинда ёш ходимани ишга қабул қилдик, у келгусида бухгалтер бўлиб ишламоқчи. Касбни ўзлаштириши учун уни менга бириктириб қўйдилар. Айнан унинг учун knigi.uz интернет-дўконидан «Бухгалтерия ҳисобини мустақил ўрганиш учун қўлланма», шунингдек бошқа китобларни сотиб олдик. Ҳаммаси содда ва лўнда қилиб тушунтириб берилган. У касбни яхши ўзлаштираётганига гувоҳ бўлаяпман».\nРегина Ефимова, 210-мактаб ўқувчиси: «Мактабимизда касб танлашни таклиф қилганларида бухгалтер бўлмоқчи эканлигимни айтдим. Мирзо Улуғбек саноат коллежига юбордилар, у ерда ушбу касбни ўзлаштираяпман. Ўқитувчим Ғуломова ва Файзиеванинг «Бухгалтерия ҳисобини мустақил ўрганиш учун қўлланма»сини сотиб олишни тавсия қилди. Китобни бир неча кун олдин почта орқали олдим, ҳозирча уни варақлаб чиқиб, атиги бир нечта саҳифасини ўқишга улгурдим. Ҳозирча ҳаммаси тушунарли».\nГалина Адилбаева, бош бухгалтер: «Бухгалтерия ҳисобини мустақил ўрганиш учун қўлланма»ни, бир томондан, ўзим учун, бошқа томондан эса – бошловчи ходимлар учун сотиб олдим. Компаниямизда ёшлар кўп. Тажрибали мутахассис сифатида маслаҳат сўраб менга кўп мурожаат қиладилар. Бироқ мен педагог эмас, амалиётчиман. Бошқа ишлар билан банд бўлганим туфайли кўпинча оддий нарсаларни тушунтириб беришга қийналаман. Энди эса бундай ҳолларда қўлланманинг керакли саҳифасини очиб, ундаги кўрсатмаларга амал қилишни тавсия этаман. Китобда барча жиҳатлар батафсил ёритилган, улар ўқиб чиқиб, ҳаммасини осонгина тушуниб оладилар. Бир илтимосим бор. Мисоллар амалиётдан олинса яхши эди, китобдагилари ўйлаб топилганга ўхшайди. Ана шунда нур устига аъло нур бўлур эди».\n«Бухгалтерия ҳисобини мустақил ўрганиш учун қўлланма»ни сотиб олганларнинг кўп сонли фикр-мулоҳазаларини бир сўз билан ифодалайдиган бўлсак, ушбу икки жилдли нашр ёрдамида бухгалтерларнинг янги авлоди ўсиб келмоқда, дейиш мумкин.\nРус ёки ўзбек тилларидаги нашрни сотиб олмоқчи бўлганларга knigi.uz интернет-дўконида буюртмани ҳозирнинг ўзидаёқ расмийлаштириш мумкин эканлигини эслатиб ўтамиз. Қўлланмани икки жилдли «3000 та бухгалтерия ўтказмаси» билан бирга сотиб олишни тавсия этамиз.\nАссалому алайкум я хотел бы узнать есть ли русская версия данного справочника?


Ўзбекистон Касаба уюшмалари федерацияси болалар учун акция ўтказди\n15:24 / 06.09.2015\nЎзбекистон касаба уюшмалари федерацияси томонидан Қорақалпоғистон, вилоятлар ва Тошкент шаҳрида “Касаба уюшмалари – болаларга” акцияси ташкил этилиб, акция доирасида илк бора мактаб остонасига қадам қўйган 12 минг нафар 1-синф ўқувчилари учун “Тозалик, озодалик – саломатлик гарови” тадбири ўтказилди. Бу ҳақда ташкилотнинг матбуот хизмати томонидан таҳририятга юборилган хабарномада айтилди.\nЛойиҳадан кўзланган мақсад – болажонларга кичик ёшиданоқ соғлом турмуш тарзи тамойилларини сингдириш, шу мақсадда юз-қўллари, кийим-кечаклари ва ўқув анжомларини озода тутиш, саранжом саришталикка риоя этиш тартиб-қоидаларини улар онгига сингдириш. Тадбир давомида ўғил-қизларга бу борада тушунтиришлар бериш билан бирга, болаларни доимо озодаликка чорлаб туриш мақсадида кундалик ҳаётда риоя этишлари лозим бўлган санитария-гигиена қоидалари жамланган эслатма-қўлланма тақдим этилди. Шунингдек, 12 минг нафар ўғил-қизнинг ҳар бирига гигиеник воситалар тўплами ҳадя этилди.\nМамлакатнинг чекка туманларидаги 295дан ортиқ қишлоқ мактабларида ташкил этилган ушбу тадбирларда ўйин-мулоқот усулларидан фойдаланган ҳолда атроф-муҳит мусаффолигини сақлашга ундовчи экологик суҳбатлар ҳам ўтказилди. Шунингдек, юқумли касалликлардан сақланишда шахсий гигиена қоидаларига риоя этишнинг муҳим шартлари тўғрисида тушунтиришлар берилди.\nМазкур акция доирасидаги тадбирлар дастуридан болалар учун мўлжалланган маданий-маърифий тадбирлар ҳам ўрин олди. Таниқли санъаткорлар, хонандалар ва қўғирчоқ театри актёрларининг чиқишлари ташкил этилиб, улар томонидан тозалик ва озодаликнинг ҳаётда нақадар муҳимлиги, озода қўллар саломатлик гарови эканлиги саҳналаштирилган кўринишлар орқали намойиш этилди.\nТаъкидланишича, акция жорий йилнинг 4 сентябрь куни мамлакатнинг барча ҳудудларидаги чекка туманларнинг умумтаълим мактабларида 1-синф ўқувчилари ўртасида бир вақтда ўтказилди.


ОАВ: Фаластин етакчиси БМТдаги нутқида сенсация бўлишини ваъда қилди\n10:48 / 18.09.2015\nФаластин миллий маъмурияти раҳбари Маҳмуд Аббос Нью-Йорк шаҳрида БМТ Бош ассамблеясидаги нутқи якунида шов-шувли маълумотни ошкор қилишга ваъда берди. “Ал-Қудс ал-Арабий” интернет нашрига берган интервюсида у 30 сентябрда бўлиб ўтувчи нуқтидаги асосий сирни ошкор қилмади, бироқ Исроилнинг фаластинликларга нисбатан сиёсати танқид остига олинишини айтиб ўтди.\n“Мен Ослодаги келишувлар ва Исроилнинг Фаластин маъмурияти назорати остида бўлиши белгиланган А ва Б ҳудудларидаги кирдикорлари ҳақида сўзлайман. БМТдаги нуқтим охирида эса бомба ташлайман, аммо гап нима ҳақда кетиши ҳақида аввалдан маълум қилмайман”, – деди Аббос.\nАббоснинг чиқиши 30 сентябрга мўлжалланган. Айни шу куни БМТ бош қароргоҳида Фаластин байроғини кўтариш маросими ҳам бўлиб ўтади.


«Ўзбекнефтгаз» АЖ бошқарув раиси Меҳриддин Абдуллаев Қашқадарёдаги «Зеварда» конида сиқув компрессор станциясининг ишга туширилишига бағишланган тадбирда йиллар давомида тизим умуман ёпиқ бўлганига изоҳ берди.\nАбдуллаев мазкур станциянинг иккинчи босқичи 14 йил ўтиб ишга туширилган бўлса-да, ўтган вақт давомида бу ерга журналистлар умуман келмаганини маълум қилди.\n«Ўзбекнефтгаз»нинг ёпиқ бўлганига сабаб, сунъий равишда ёпиқ бўлган. Оддий тендерлар ҳам ёпиқ бўлган, маҳсулот сотиб олиш, қабул қилиш, улар билан ишлашнинг ҳаммаси ёпиқ бўлган. Кимларнингдир иштироки бўлган. Президентимиз битта масала қўйганларки, шу нарсалар очиқ бўлсин. Мен айтаманки, битта мих олсак ҳам очиқ бўлсин, халқ кўриб турсин.\nҲозир биз онлайн кўргазмалар қиляпмиз, ҳар битта заводимизнинг 3D моделини яратяпмиз. Очиб қўямиз, мана нима олсак, марҳамат, имконияти бўлса кирсин шунга, олсин.\nҚарзлар масаласи ҳам ёпиқ бўлган. Ундан ташқари, соҳанинг ўзи ёпиқ бўлган. Мана ҳозир келиб кўряпсизлар, асосий, муҳим объект бўлса ҳам, сизларнинг имкониятларингиз бор келиб кўришга. Ҳозир бизнинг ҳар бир хатти-ҳаракатимиз очиқлик, очиқлик, очиқлик», – деди Меҳриддин Абдуллаев.\n«Ўзбекнефтгаз» АЖ бошқарув раиси шунингдек, тизимдан кучли кадрларнинг кетиб қолгани, уларни қайтариш чоралари кўрилаётгани ҳақида гапирди. У иқтидорларнинг кетиб қолганини улар ўз вақтида меҳнатига яраша рағбат олмагани билан изоҳлади.\nМеҳриддин Абдуллаевнинг сўзларига кўра, тизимдаги ходимларнинг ойлиги шу вақтга қадар умумий харажатнинг 4 фоизини ташкил қилиб келган бўлса, ҳозирги кунда 7 фоизга етказилган.


Ободонлаштириш баъзиларга кулфат келтирди\nХабарларга қараганда, Урганч шаҳрида кенг кўламда ободонлаштириш ишлари бошлангани сабабли юзга яқин уй-жой бузиб ташланган. Бузилган хонадонларнинг аксарияти Хонқа ва Искандар Дўстов кўчаларида жойлашган коммунал уйлардир.\nУйлари бузилган фуқароларнинг сўзларига кўра, улар жуда мушкул аҳволда қолган. Чунки барча шароитларни яратиш, янги квартиралар ажратиш, товон тўлаш ҳақида уйлар бузилишдан олдин берилган ваъдалар бажарилмай қолган. Уйи бузилган кишиларга ҳеч ким ёрдам беришни истамаётир. Бу уйларда яшаганларнинг аксарияти ижтимоий ночор оилалардир.\n“Биз қишнинг ўртасида кўчада қолдик. Ҳеч қандай ёрдам йўқ. Бизнинг ҳуқуқларимиз паймол бўлди. Биз ҳеч кимга керак эмасмиз”, - деди уйсиз қолганлардан бири Ирина Сейдаметова.\nУрганч шаҳри ҳокимлигидан олинган маълумотларга кўра, бузиб ташланган уйлар ўтган асрнинг 30-40-йилларида қурилган бўлиб, ярим вайрона ҳолга келиб қолган.\nВилоят ҳокимлигида бўлиб ўтган йиғилиш баённомасида уйлари бузилган фуқароларни квартира ва вақтинчалик яшаш жойи билан таъминлаш ҳомийлар ҳисобидан амалга оширилиши лозимлиги ёзилган. Бу ишлар билан шуғулланиш учун Урганч шаҳри ҳокимлигида махсус комиссия тузилган.\nКомиссия раҳбарияти уйлари бузилган фуқаролар вақтинчалик турар-жой билан таъминланганини билдирди.\n55 ёшли Малика Раҳимова икки хонали уйда ўғиллари, қизлари, икки келини ва неваралари билан ижарада яшаётганини айтди. Ҳавожон Ботирова эса ўзига ётоқхонадан жой ажратилгани, лекин бу ерда шароит йўқлиги сабабли фарзандларини қариндошлариникига жўнатганини маълум қилди.\nУйлари бузилган 3-4 оила айни пайтда эски вагонларда яшамоқда. Икки фарзанднинг онаси Замира Авезова ҳам шулардан бири.\n“Бизга вагонча беришди. Бу ерда шароит йўқ. Газ йўқ, чироқ йўқ. Болаларим касал бўлиб қолди. Даволашга пулни қаердан оламан? Ўзим ишламайман. Эримнинг топгани бир қоп унга етади”, - деди З.Авезова.\nМаълум бўлишича, уйлари бузилган фуқароларга янги уй-жой қуриб олиш учун ер участкаси ажратилган. Улар икки йил ичида янги уй қуриб, кўчиши шарт қилиб белгиланган. Бироқ фуқаролар уй қуришга имкониятлари йўқлигини айтмоқда.\nУрганч шаҳри ҳокимлигидаги махсус комиссия аъзоларининг таъкидлашича, коммунал уйларда яшаган фуқаролар шикоят қилишга ҳаққи йўқ. Чунки ўтган Меҳр-мурувват йилида уларга мурувват қилинган. Яъни бу уй эгаларининг коммунал хизматдан 1,5 миллион сўмлик қарзлари кечиб юборилган. Қонун бўйича эса коммунал тўловдан қарзи бўлганлар бошқа уй берилмасдан кўчирилиши керак.\nШаҳарда ободонлаштириш ишлари олиб борилиши муносабати билан бир қанча идора ва муассасалар бинолари ҳам бузиб ташланган. Бузиб ташланган санъат гимназияси ва 1-ўрта мактаб ўқувчилари шу сабабли сарсон-саргардон бўлмоқда.\nМаҳаллий раҳбарлардан бирининг айтишича, Урганч шаҳрида кенг кўламда ободонлаштириш ишлари бошланганига сабаб давлат бюджетидан вилоятга шу мақсад учун жуда катта миқдорда маблағ ажратилганидир. Бу маблағ август ойигача ўзлаштирилиши керак. Акс ҳолда қайтариб олинади.


"Ўзбекона хислат" китоби, Ҳулкар Тўйманова\nБировнинг ҳақига хиёнат қилиш - диёнатсизлик. Диёнатли бўлиш учун илм-маърифат изламоқ керак. Илм-маърифат замирида барча эзгуликлар билан бир қаторда меҳр-оқибат бўй кўрсатиб туради. Меҳр-оқибатни улуғлаган инсоннинг бағри кенг. Бағрикенг бўлсангиз, ҳаётингиз сокин ва мазмунли кечади, чунки сиз барча имкониятларингзни ишга солиб, тадбиркорлик қилишингиз мумкин. Айни вақтда тадбиркор бўлиш учун хушмуомалалик эгалланади. Муомала маданиятини пухта эгаллаш виждоннинг уйғоқ, ор-номуснинг ҳар нарсадан устун қўйилишига пойдевор яратади. Виждонли, ор-номусли бўлиш Ватанга муҳаббат туйғусининг дебочасидир, аслида. ...Зикр этилган инсоний хислатлар ўзбек халқи турмуш тарзи ҳамда маънавий оламининг ажралмас бўлагига айланган. Уни ипга тизилган маржондек қилиб, "Маърифат" газетаси муштарийлари... мақолалари 2012 йилда "Олтин қалам" кўрик-танловида вақтли матбуот йўналиши бўйича учинчи ўринг сазовор бўлган.\nОилада севги суҳбатлари\nҚайнона ва келин\nОила номли давлат сирлари\nДунё кексалари: кексалар дунёси


ТВ: Бельгия разведка хизмати уюштирилаётган ҳужум ҳақида хабардор бўлган\n21:11 18 Июл 2018\n14:45 22.03.2016 (Янгиланган 15:25 22.03.2016) Ҳавола олиш\nБрюсселдаги терактлар (9)\nСешанба куни Брюссел халқаро аэропортида иккита портлаш содир этилди. Орадан кўп вақт ўтмай, Брюссел метросида яна иккита теракт содир этилди. Ҳозирга қадар олинган маълумотларга биноан портлашлар натижасида 21 киши ҳалок бўлган, ўнлаб одамлар жиддий жароҳат олган.\nТОШКЕНТ, 22 мар — Sputnik. Бельгия разведка хизмати уюштирилаётган ҳужумлар ҳақида душанба куни хабардор бўлганлар, аммо теракт қаерда ва қай пайтда содир этилиши номалумлигича қолаверган, деб хабар қилмоқда Франциянинг BFMTV телеканали.\nАэропортдаги портловчи қурилма камикадзе-террорчи томонидан ишга туширилган, деб таъкидламоқда Бельгия прокуратураси.


Миллатлараро тотувлик тинчлик ва барқарорликнинг муҳим омили - Hidoyat.uz\nМиллатлараро тотувлик тинчлик ва барқарорликнинг муҳим омили\nАсосий саҳифа Янгиликлар Дунё янгиликлари Миллатлараро тотувлик тинчлик ва барқарорликнинг муҳим омили\nЧоп этилди Sentabr 8, 2020 Миллатлараро тотувлик тинчлик ва барқарорликнинг муҳим омилиda fikr bildirishni o'chirish\nЎзбекистонда 130 дан ортиқ миллат ва элат вакиллари яшайди. Улар турли динга эътиқод қилади.\nДемократиянинг муҳим тамойили жамият ва шахс эркинлигининг зарурий шарти умуминсоний қадриятларнинг олий бир кўриниши динлараро бағрикенглик (толерантлик)дир. Мазкур омил Ўзбекистонда давлат сиёсатининг энг муҳим устувор йўналишларидан бири этиб белгиланди.\nХусусан, Ўзбекистон Республикаси Конституциянинг 31-моддасида ҳамма учун виждон эркинлиги кафолатланади. Ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди, деб белгилаб қўйилган.\nБундан ташқари, Ўзбекистон Республикасининг янги таҳрирдаги “Виждон эркинлиги ва диний ташкилотлар тўғрисида”ги қонун лойиҳасининг кенг жамоатчилик муҳокамасига қўйилганлиги ҳам давлат билан дин ўртасидаги муносабатларнинг қонуний йўлга қўйилганлигидан далолат беради.\nПрезидентимизнинг 2017 йил 7 февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги фармонига биноан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тасдиқланди.\nҲаракатлар стратегиясининг бешинчи устувор йўналиши бўйича белгиланган истиқболли вазифалар, жумладан, хавфсизлик, миллатлараро тотувлик ва диний бaғрикенгликни таъминлаш, чуқур ўйланган ўзаро манфаатли ва амалий руҳдаги ташқи сиёсат юритиш, давлатимиз мустақиллиги ҳамда мамлакатимизнинг халқаро нуфузини мустаҳкамлашда диний бағрикенглик ва конфессиялараро ҳамжиҳатликни таъминлашни тақозо этади.\nДавлатимиз раҳбари томонидан диний соҳани ислоҳ қилиш борасида 2018 йил 16 апрель куни “Диний-маърифий соҳа фаолиятини тубдан такомиллаштириш чора-тадбирлари тўғрисида”ги фармон қабул қилинди. Ушбу ҳужжат аждодларимиз томонидан мерос бўлиб келаётган кўп асрлик миллий ва диний қадриятларимизни асраб-авайлаш, дунё илм-фани ва маданияти ривожига улкан ҳисса қўшган аждодларимизнинг бебаҳо меросини ўрганиш, унинг асосида ёшларни комил инсон этиб тарбиялаш жамиятда барқарор ижтимоий-маънавий муҳитни таъминлашга қаратилгани билан аҳамиятлидир.\nДунёда рўй бераётган воқеа-ҳодисалар ва ижтимоий-сиёсий вазиятнинг таҳлили диний-маърифий соҳадаги фаолият самарадорлигини оширишни ва малакали кадрлар тайёрлашнинг яхлит тизимини яратишни тақозо этмоқда.\nБугунги кунда Ўзбекистон Республикаси жаҳонда ва Марказий Осиёда миллатлараро муносабатларда муҳим, позитив ва масъулиятли роль ўйнаб келмоқда. Президентимиз Шавкат Мирзиёев БМТнинг 72-сессияси иштирокчиларига БМТ Бош Ассамблеясининг “Маърифат ва диний бағрикенглик” деб номланган махсус резолюциясини қабул қилиш таклифини берди.\nБу ҳужжатнинг асосий мақсади барчанинг таълим олиш ҳуқуқини таъминлашга, саводсизлик ва жаҳолатга барҳам беришга кўмаклашишдан иборат. Ушбу резолюция бағрикенглик ва ўзаро ҳурматни қарор топтириш, диний эркинликни таъминлаш, эътиқод қилувчиларнинг ҳуқуқини ҳимоя қилиш, уларнинг камситилишига йўл қўймасликка кўмаклашишга қаратилган. Ушбу ташаббус жаҳоннинг бошқа давлатлари томонидан қўллаб-қувватланганлиги Ўзбекистоннинг диний бағрикенгликни таъминлаш борасида ташқи сиёсатдаги нуфузини яна бир карра кўтарди.\nЎзбекистон минтақанинг мураккаб даврида бошқалардан фарқли равишда тинчлик ва барқарорликни сақлашга эришди. Тор ҳудудий можароларнинг давлатлараро қарама-қаршилигига айланиб кетишига йўл қўйилмади. Бу омиллар дунёда глобал миқёсда тинчлик, барқарорлик, миллатлараро тотувлик, диний бағрикенгликни таъминлаш орқали халқ фаровонлиги, мамлакат тараққиёти, Ватанимиз обрў-эътиборини янада оширишга замин яратади.\nМарказий Осиё минтақаси, хусусан, Ўзбекистонда азалдан турли урф-одат, маданият, тил, турмуш тарзига эга бўлган, хилма-хил динларга эътиқод қилувчи бир-бирига ўхшаш бўлмаган бир неча халқлар яшаган. Ўзбекистоннинг жўғрофий нуқтаи назардан муҳим савдо йўллари чорраҳасида жойлашгани, кўплаб давлатлар билан иқтисодий, маданий алоқалар қилгани маҳаллий халқнинг диний ва маданий ҳаётига катта таъсир кўрсатган. Миллати ва диний қарашидан қатъи назар, инсонни ардоқлаш ва ўзгаларни қадрлаш, катталарга ҳурмат ва бошқаларни иззат қилиш каби туйғулар Ўрта Осиё халқларининг юксак сифатларидир.\nИслом таълимоти диний бағрикенглик ва миллатлараро тотувликка чорловчи, илм ва бунёдкорликка даъват этувчи таълимот эканлигини тарғиб этиш бугунги давр учун ўта муҳим ва долзарб масалалардан бирига айланмоқда. Ўзбекистон Президенти Шавкат Мирзиёев 2017 йил 19 сентябрда БМТнинг 72-сессиясида сўзлаган маърузасида ҳам бу масалага алоҳида эътибор қаратиб, “Жаҳон жамоатчилигига ислом динининг асл инсонпарварлик моҳиятини етказишни энг муҳим вазифа” сифатида қайд қилиб ўтганлиги муҳим аҳамиятга эга бўлди.\nАйнан шу омиллар халқимизнинг нафақат маънавий-маърифий, балки диний бағрикенглигининг маънавий асосини ташкил этади. Қадимдан диёримизда турли динлар ёнма-ён яшаб келган. Тарихимизнинг энг мураккаб, оғир дамларида ҳам улар ўртасида диний асосда зиддиятлар бўлмаган. Бу эса юртимиз диний бағрикенглик борасида катта тажрибага эга бўлганидан далолат беради.\nҲозирда мамлакатимизда 16 хил турли диний конфессия вакиллари эмин-эркин ўз ибодатлари, диний расм-русумларини бажариб келмоқда. Хусусан, Сирдарё вилоятида 75 та исломий ва 11 та ноисломий диний ташкилотлар фаолият юритмоқда.\nЯқинда Сирдарё вилояти адлия бошқармасида Сирдарё шаҳар Евангел христиан-баптистлар черкови ноисломий диний ташкилоти давлат рўйхатидан ўтказилди.\nДиний-конфессиявий хилма-хиллик шароитида диний бағрикенглик асослари ва унинг халқимиз маънавий ҳаётидаги аҳамияти ҳамда миллатлар ва конфессиялараро тотувликни мустаҳкамлашда исломий қадриятлардан унумли фойдаланиш юқори самара беради. Конфессиялараро ҳамжиҳатлик эса юртимиздаги тинчлик ва барқарорликнинг муҳим омили бўлиб хизмат қилади.\nКунлар совияпти. Энди коронавируснинг тарқалиши кучаядими?\nТрамп “Хитой операцияси”ни амалга оширишга ваъда берди


Журналистика соҳасида «Олтин қалам» X миллий мукофоти\nШанба, 22 Январь 2022\nЎзбекистон Журналистлари ижодий уюшмаси Журналистларни қайта тайёрлаш маркази билан ҳамкорликда миллий ва халқаро журналистиканинг энг юксак ютуқларини кенг оммалаштириш, ОАВ ходимлари фуқаролик позицияларини намоён этишлари учун шароит яратиш ҳамда журналистларда танқидий фикрлашни ва ижодий фаолиятга янгича ёндашувларни шакллантириш мақсадида “Олтин қалам” Х Миллий мукофоти учун халқаро танловни ўтказади.\n3 май — Жаҳон матбуоти эркинлиги кунига бағишланган бу танловга 2014 йилнинг 31 мартидан 2015 йилнинг 31 мартигача — бир йил давомида газета ва журналларда чоп этилган, радио орқали эфирга узатилган ҳамда телевидениеда кўрсатилган ва интернет нашрларида берилган материаллар 2015 йилнинг 10 апрелигача қабул қилинади.\nТанлов ғолиблари учун қуйидаги мукофотлар таъсис этилган:\nЖурналистика соҳасида бош миллий мукофот.\nFолиб махсус диплом, “Олтин қалам” кўкрак нишони, статуэткаси ва Ўзбекистон Республикасида белгиланган энг кам иш ҳақининг 200 баробари миқдорида пул мукофоти билан тақдирланади.\nэнг яхши журналистик материал учун миллий мукофот (телевидение — 1, 2, 3-ўринлар);\nэнг яхши журналистик материал учун миллий мукофот (радио —\n1, 2, 3-ўринлар);\nэнг яхши журналистик материал учун миллий мукофот (босма ОАВ — 1, 2, 3-ўринлар);\nэнг яхши журналистик материал учун миллий мукофот (интернет-журналистика — 1, 2, 3-ўринлар).\nБиринчи ўринни олган ғолиблар диплом, “Олтин қалам” кўкрак нишони, статуэткаси ва энг кам иш ҳақининг 160 баробари миқдорида пул мукофоти билан тақдирланади.\nИккинчи ўринни олган ғолиблар диплом, “Олтин қалам” кўкрак нишони, статуэткаси ва энг кам иш ҳақининг 140 баробари миқдорида пул мукофоти билан тақдирланади.\nУчинчи ўринни олган ғолиблар диплом, “Олтин қалам” кўкрак нишони, статуэткаси ва энг кам иш ҳақининг 120 баробари миқдорида пул мукофоти билан тақдирланади.\nРағбатлантирувчи мукофотлар учун номинациялар:\nэнг яхши фоторепортаж;\nэнг яхши матбуот хизмати.\nМазкур номинациялар ғолиблари диплом, “Олтин қалам” кўкрак нишони, статуэткаси ва энг кам иш ҳақининг 50 баробари миқдорида пул мукофоти билан тақдирланади.\n“Олтин қалам” танлови ғолибларини мукофотлаш, шунингдек, уни ўтказиш билан боғлиқ сарф-харажатлар Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондининг молиявий кўмагида амалга оширилади.\nШунингдек, қатор халқаро ташкилотларнинг Ўзбекистондаги ваколатхоналари ва республикамиздаги жамоат ташкилотлари ҳам ўз рағбатлантирувчи мукофотларини таъсис этган.\nТанловга теле, радио, босма материаллар ҳамда интернет нашрларида эълон қилинган ишлар тақдим этилади (5 тадан кам бўлмаслиги керак).\nТелевидение бўйича видеоматериаллар, ахборот ташувчи воситанинг қандай кўринишда бўлишидан қатъи назар, 3 дақиқадан 30 дақиқагача бўлиши керак.\nРадиоэшиттиришлар (CD, DVD дискда) 5 дақиқадан 30 дақиқагача бўлиши керак.\nМатбуот ва интернет материаллари асл нусхада ёки кўчирма нусхада тақдим этилиши лозим.\nТанловга юборилган материалларга қуйидагилар илова қилиниши лозим:\n— муаллиф ҳақида маълумотнома;\n— муаллифнинг тураржойи, уй ва иш телефонлари;\n— паспорт нусхаси.\nТанлов ғолибларини тантанали мукофотлаш маросими Жаҳон матбуоти эркинлиги куни арафасида “Туркистон” саройида ўтказилади.\nМукофот бир шахсга такроран берилмайди.\nМатериаллар “Олтин қалам” танловига деб кўрсатилган ҳолда қуйидаги манзилга юборилиши лозим:\n100129, Тошкент шаҳри, Навоий кўчаси, 30-уй.\nЎзбекистон Журналистлари ижодий уюшмаси,\nТелефонлар: 244-64-61; 244-37-87.\nМазкур рукндаги бошқа мақолалар: « Аҳди қатъий, шижоати юксак йигитларни муддатли ҳарбий хизматга тантанали кузатиш маросимлари давом этмоқда\tИжтимоий шериклик хотин-қизлар имкониятларини рўёбга чиқаришда муҳим ўрин тутади »


ФУҚАРОЛАРНИНГ ҲУҚУҚ ВА ЭРКИНЛИКЛАРИ КАФОЛАТИ КУЧАЙТИРИЛДИ\nПрезидентимиз Шавкат Мирзиёевнинг 2017 йил 30 ноябрдаги “Суд-тергов фаолиятида фуқароларнинг ҳуқуқ ва эркинликлари кафолатларини кучайтириш бўйича қўшимча чора-тадбирлар тўғрисида”ги фармони суд-тергов фаолиятида фуқароларнинг Конституцияда кафолатланган ҳуқуқ ва эркинликларини ишончли ҳимоя қилишга қаратилган механизмларни янада кучайтириш йўлидаги навбатдаги муҳим қадам бўлди.\nЎзбекистон Республикаси Олий судида бўлиб ўтган йиғилишда мазкур фармондан келиб чиқадиган устувор вазифалар, ушбу ҳужжатнинг амалий ижросини таъминлашда судларнинг ўрни ҳақида сўз юритилди.\nОлий суд раисининг ўринбосари Х. Ёдгоров ва бошқалар мамлакатимизда фуқароларнинг ҳуқуқ ва эркинликларини ҳимоя қилишнинг ишончли кафолатларини таъминлашга, қонуний манфаатлари чекланишига йўл қўймасликка қаратилган кенг кўламли ишлар амалга оширилаётганини таъкидлади.\nДавлатимиз раҳбарининг соҳага оид фармонида ҳуқуқни муҳофаза қилувчи ва суд органларининг эътибори амалдаги қонун талабларига қатъий ва оғишмай риоя этишга қаратилган. Бу судлар зиммасига алоҳида масъулият юклаб, ҳар бир судьядан ҳуқуқий билими, дунёқарашини кенгайтириб боришни, ўз фаолиятига талабчанлик билан қарашни талаб этади.\nФармонда қайд этилган муҳим янгиликлардан бири асосий процессуал ҳаракатларни мажбурий тарзда видеога қайд этиш тартибини жорий этишнинг белгиланганидир. Бу, ўз навбатида, далилларни тўплаш ва мустаҳкамлашда қонунийлик ва холисликни таъминлашда муҳим ўрин тутади. Ўта оғир жиноятлар бўйича ҳодиса содир бўлган жойни кўздан кечириш, шунингдек, тинтув, кўрсатувларни ҳодиса содир бўлган жойда текшириш ва тергов эксперименти бундай ҳаракатларга киритилди.\nБундан ташқари, ҳозирги вақтга қадар ҳимоячи далиллар эмас, балки далил сифатида фойдаланилиши мумкин бўлган маълумотларни тўплаш ҳуқуқига эга эди. Бундай ҳолат судда ишларни юритишда тортишув принципи бузилишига олиб келаётганди. Шунинг учун фармон талабига кўра, ҳимоячига жиноят иши материалларига қўшиб қўйилиши шарт бўлган далилларни тўплаш ва тақдим этиш ҳуқуқи берилиши ҳам инсон ҳуқуқ ва эркинликларининг кафолатли ҳимоясига хизмат қилади.\nОлий суд, жиноят ишлари бўйича Тошкент шаҳар ва вилояти судлари судьялари ва оммавий ахборот воситалари вакиллари қатнашган тадбирда давлатимиз раҳбарининг ушбу фармони фуқароларнинг ҳуқуқ ва эркинликларини кафолатли ҳимоя қилиш, қонун устуворлиги ва қонунийликни таъминлаш, адолатни қарор топтиришга қаратилган туб ўзгаришларнинг янги ва янада юксак босқичини бошлаб бергани алоҳида қайд этилди.


Пойтахтимиздаги «Ice City» муз майдони мезбонлик қилган хоккей бўйича биринчи бор ўтказилган Ўзбекистон чемпионатида барча ғолиб ва совриндорлар аниқлаб олинди. Хабар бериб ўтганимиздек, бош соврин учун финалда «Бинокор» ҳамда «Семурғ» жамоалари куч синашди. Жамоаларнинг муросасиз кечган қарама-қ...\nБугун эрта тонгда каратэ ва таэквондо бўйича Ўзбекистон терма жамоаси вакиллари навбатдаги хориж сафарига йўл олишди. Аниқроқ қилиб айтадиган бўлсак, каратэчиларимиз 19-21 апрель кунлари Марокашнинг Работ шаҳрида бўладиган Премьер лига мусобақасига, таэквондочиларимиз эса Англиянинг Манчестер шаҳр...\nОлимпия ўйинлари дастурига киритилган камондан отиш спорти дунёнинг ҳар бир мамлакатида ривожланиб бормоқда. Туркиялик камонбозлар миллий камонлар ясаш бўйича жаҳонда етакчи ҳисобланиб, бугунги кунда ҳам ўз ишининг усталари бу ҳунарни давом эттиришмоқда. Ўзбекистон камондан отиш федерацияси Туркия...\nБугун пойтахтимиздаги “Универсал” спорт мажмуасида дзюдо бўйича ўсмирлар ва ёшлар ўртасида ташкил қилинган Осиё очиқ кубоги якунланди. Мусобақанинг сўнгги кунида оғир вазн тоифасидаги ёшлар баҳс олиб боришди. Қувонарлиси, барча вазн тоифасида олтин медаллар ҳамюртларимизга насиб этди. Йигитлар ва...\nКонкур бўйича мамлакат биринчилигининг ғолиблари маълум бўлди\n12-15 апрель кунлари КСК “UNIVERSAL JUMPING” спорт мажмуасида от спортининг конкур йўналиши бўйича Ўзбекистон чемпионати бўлиб ўтди. Юртимизнинг турли вилоятларидан ташриф бурюрган моҳир чавандозлар 3 кун мобайнида ўз иқтидорларини намойиш қилишди. Баҳслар турли категория ва баландликдаги тўсиқлар...\nПойтахтимиздаги “Динамо” спорт мажмуасида спорт курашлари бўйича Ўзбекистон чемпионати якунланди. Регламентга кўра, юнон-рум кураши усталаридан сўнг эркин ва аёллар кураши бўйича бўйича ҳам шоҳсупага кўтарилган полвонлар номи аниқлаб олинди. Ғолиблар рўйхати қуйидагича: Эркин кураш: -57 кг 1-ўрин:...\n16 апрель куни соат 10:30 да Миллий олимпия қўмитасининг мажлислар залида таниқли футбол фахрийси, ўзбек футбол шарҳловчилиги мактаби асосчиларидан бири, Ўзбекистон Республикасида хизмат кўрсатган ёшлар мураббийи, “Олтин қалам” миллий мукофоти лауреати Ахбор Имомхўжаев янги китобининг тақдимотини ...\nПрофессионал боксда фаолият олиб бораётган Муроджон Аҳмадалиев навбатдаги жанги қачон бўлиб ўтишини маълум қилди. Унга кўра, спортчимиз 19 апрель куни мексикалик Карлос Карлсонга қарши рингга чиқади. Бўлажак қарама-қаршилик АҚШнинг Лос-Анжелес шаҳрида бўлиб ўтади. Маълумот учун, 28 ёшли Карлсон ш...\nРио Олимпиадаси чемпиони, айни пайтда профессионал боксда ёрқин фаолият олиб бораётган ҳамюртимиз Фазлиддин Ғоибназаровнинг навбатдаги рақиби аниқ бўлди. 11 май куни ўтадиган бокс оқшомида юртдошимиз америкалик Майкл Фоксга қарши жанг олиб боради. Ушбу қарама-қаршилик Аризонада ўтиши белгиланган. ...\nХабарингиз бор, айни кунларда пойтахтимизда дзюдо бўйича ўсмирлар ва ёшлар ўртасида Осиё очиқ кубоги бўлиб ўтмоқда. Мусобақада ёшлар тоифасида кечган дастлабки кун жамоамиз вакиллари учун муваффақиятли якунланди. Айниқса, йигитлар ўртасидаги барча вазн тоифаларида ҳамюртларимиз олтин медалларни ҳе...


Маънавият 10.04.2018 178\nХат ва ҳаёт\nТаҳририятимизга келган навбатдаги мактублар оқими билан танишар эканмиз, уларда юртдошларимизнинг бугунги кунда рўй бераётган воқеа-ҳодисаларга муносабати, айрим масалалар юзасидан фикру мулоҳазалари ўз ифодасини топгани бизни қувонтирди. Чунки ҳеч ким мамлакатимизда амалга оширилаётган туб ислоҳотларга бефарқ эмас.\nДон ва дуккакли экинлар илмий тадқиқот институти Қашқадарё филиалининг ташкил этилганига 10 йил тўлибди. Филиал ходимлари О.Аманов ҳамда Ў.Тиловов муаллифлигидаги мактубда шу йиллар ичида бу муассасада амалга оширилган ишлар, эришилган натижалар ҳақида сўз юритилган.\nБошоқли дон экинлари селекцияси бўйича ихтисослашган халқаро илмий марказлар СИММИТ (Мексика) халқаро илмий маркази билан “Сув билан тўлиқ таъминланган ерлар учун буғдой навларини яратиш”, ИКАРДА халқаро илмий маркази билан “Қурғоқчил ва иссиқ мамлакатларда сув тақчиллигига чидамли буғдой навларини яратиш”, Сидней университети (Австралия) билан “Занг касалликларига чидамли буғдой навларини яратиш”, Бонн (Германия) университети билан “Шўрга чидамли буғдой навларини яратиш” мақсадида ўзаро селекция ютуқлари ва манбаларини алмашиш, таъминлаш, ёш мутахассисларни тайёрлаш бўйича ҳамкорлик алоқалари ўрнатилган...”\nМақоланинг давомида ҳам шу каби ишлар, амалга оширилаётган тадбирлар ҳақида сўз боради. Албатта, шу сингари илмий марказ ва филиалларнинг фаолияти нафақат илм-фан тараққиёти, балки иқтисодиёт ривожи учун ҳам муҳим.\nДеҳқонобод туманидаги 76-мактаб директорининг маънавий-маърифий ишлар бўйича ўринбосари Тўлқин Амонов бизга юборган мактуб ҳам эътиборимизни тортди. Унда юртимизда рўй бераётган ўзгаришларга муносабат ўз аксини топган. “Қишлоғимизнинг номи Обиравон бўлиб, бу ном ким томонидан берилгани аниқ эмас, - деб бошланади мактуб. – Луғавий маъноси “суви равон, мўл” деган маънони билдиради. Қадимда қишлоқ шу номга лойиқ бўлганми-йўқми, билмаймизу лекин яқин йилларда қишлоқ аҳли тоза ичимлик суви билан таъминланиб, обод бўлганидан буён мазкур номга том маънода муносибдек. Эндиликда “суви равон” сифати ёнига “йўли равон” сифати ҳам қўшилди. 2017 йилда қишлоқ йўли давлатимиз томонидан ажратилган маблағ эвазига кенг ва равон йўлга айлантирилди. Айнан шу йили ҳақли равишда қишлоқ номига “чароғон” сўзини ҳам қўшиб айтиш мумкин бўлди. Чунки электр таъминоти яхши эмас, бир суткада атиги 3-4 соатдан ортиқ берилмас эди. Чироқ ўчишига ўрганиб қолган одамлар бир кун ўчмаса ажабланишар эди. Ўтган йилдан бошлаб чироқ ўчмайдиган бўлди...”\nДавомида мактуб муаллифи бундай ўзгаришлар бутун юртимиз бўйлаб рўй бераётганидан мамнунлигини изҳор этиб, шундай эзгу ишларга муносиб жавоб бериш лозимлигини таъкидлаган. Дарҳақиқат, юртбошимиз раҳбарлигида олиб борилаётган бугунги ислоҳотлар асрларга татийди. Шундай экан, уларга жавобан астойдил меҳнат қилиш, шу юрт равнақига ҳисса қўшиш ҳар биримизнинг олий мақсадимизга айланмоғи шарт.\nЯккабоғ қишлоқ хўжалиги коллежи директори ўринбосари Иномжон Жўраев бизга бир туркум мақолаларини йўллабди. “Юксак вазифа”, “Фарзанд тарбиясида барчамиз масъулмиз”, “Ёш авлодга эътибор – давр талаби”, “Қадрига етган қадрлидир”, “Масъулият барчамизники” сарлавҳали бу мақолаларда муаллифнинг шу масалалардаги шахсий фикр-мулоҳазалари баён қилинган. Жумладан, “Масъулият барчамизники” сарлавҳали мақолада қуйидагича фикрлар келтирилган:\n“Ҳар бир инсон яшар экан, ўзимдан бир яхши ном, яхши хислат ёки бир ибратли фарзанд қолсин, дейди. Бу нақл аждодларимиздан бизгача мерос бўлиб келаётган энг қадрли фазилатлардан бири ҳисобланади. Ота-оналар ўз фарзандларига фақат меҳрибон ҳамда ғамхўрлик билан қарамасдан, балки уларнинг кун давомида нима ишлар билан шуғулланаётганликларини, ўртоқлари кимлар, мактабда, кўчада ва оилада ўзини қандай тутишига эътибор беришлари лозим...”\nКитоб туманидаги 59-мактаб ўқитувчиси Мусурмон Содиқов томонидан юборилган мақола “Китобнинг беш чинори” деб номланган. Унда шундай фикрларни ўқиймиз:\n“Юзлаб қаламкашлардан ташкил топган Китоб адабий-маърифий муҳитида бешта ижодкорнинг ўрни, мавқеи бўлакча. Улар туманимиз номини шукуҳли тантаналарда эркалаб, шоирона иборада “Кифти об” дея эъзозлаб аташни хуш кўрадилар. Лола Ўроқова, Ҳусан Раҳмонов, Абдишукур Омонов ва Салоҳиддин Исомиддиновнинг номи дилкаш давраларда тилга олиниши ҳамоно суҳбатдошингиз гапингизни илиб кетади...”\nМуборак туманидаги 1-мактаб ўқитувчиси Ихтиёр Шерқулов бизга йўллаган мактубида ўқувчиларни баҳолаш мезони ҳақида фикр юритилган. Қуйидаги фикрлар диққатга сазовор:\n“Ўқитувчининг нафақат билим бериши, ҳатто баҳолаш жараёни ҳам таълимий, тарбиявий, ривожлантирувчи мақсадларга эришувчи омил бўла олади. Иш ҳужжатларимизда баҳолаш мезони ҳуқуқий-меъёрий асосда ўз тасдиғини топган. Рағбатлантиришнинг энг самарали усулларидан бири сифатида кенг қўлланилаётган бу усул ўқувчининг руҳиятига кескин таъсир кўрсатади...”\nАлбатта, таълимдаги бу каби тадбир ва мезонлар бугунги кунда жиддий ислоҳ қилиниши лозимлиги, ўқитишнинг замонавий усуллари кенг жорий этилиши кераклиги сир эмас. Бу эса соҳа ходимлари олдида турган энг муҳим вазифалардан биридир.\nҚарши давлат университети доценти Насим Очилов ва шу ўқув маскани талабаси Навбаҳор Камолова электрон манзилимизга йўллаган мақоласи “Сумалак – Наврўз таоми” деб номланган. Унда Наврўзи оламнинг шоҳ таоми тарихи ҳақида сўз боради. Жумладан, мақолада қуйидаги фикрларни ўқидик:\n“Сумалакнинг пайдо бўлиши табиат ҳодисаларига бўлган дуалистик қарашнинг эътиқодий кўринишидир. Қадимги даврлардан буён аждодларимиз сумалакни пишириш удумларига кўра ўсимликларнинг кузда рамзий маънода ўлиши ва баҳорда қайта тирилиши ҳақидаги дунёқараши умумлаштирилган. Шу боисдан ҳам сумалак пишириш одати қишнинг сўнгги кунлари, баҳорнинг дастлабки онларида амалга оширилишида ўлиб, қайта тирилувчи табиатга бўлган халқимизнинг эътиқодий қарашлари сақланган...”\nДарҳақиқат, минг йилларни қаритган бу таом ўзининг қувватбахш ва шифобахшлиги билан ҳар қандай фойдали моддани ортда қолдиради. Момоларимиз сумалакни ҳар йили бир марта тўйиб еган одам йил бўйи хасталанмаслигини бежиз таъкидлашмайди.\nҲар йили 9 апрелда буюк бобокалонимиз Амир Темур таваллудини кенг нишонлаймиз. Китоб туманидаги 74-мактаб ўқитувчиси Комила Оққўзиева юборган мақолада Соҳибқирон ҳаёти ва фаолияти хусусида сўз юритилган. Мақола шундай бошланади:\n“Ҳар куни севимли ишимга, мактабнинг қадрдон ўқувчилари томон ошиқар эканман, йўл ёқасидаги кичик майдончага бир қур назар ташлаб ўтаман, чунки у ерда миллатимизнинг фахру ғурури, буюк саркарда Амир Темурнинг салобатли ва улуғвор ҳайкали қад ростлаб турибди. Бобокалонимизнинг сурати кўз ўнгимда муҳрланиб қолган бўлса-да, ҳар гал яна бир бор қарашдан чарчамайман. Қараш асносида ўзимда чексиз фахр туйғусини туяман. Миллатимизнинг дунё халқларини ҳам ҳайратга солган, ўзга жаҳонгирлардан фарқли ўлароқ мамлакатида илму маърифат, ободончилик, бунёдкорлик ишларини амалга оширган буюк фарзанди айнан шу заминда туғилиб, камолга етганидан фахрланаман. Соҳибқироннинг ҳаётини, қолдирган улкан меросини, унинг маъно-мазмунини фарзандларимизга етказиш масаласи барчамиз учун фарздир...”\nДавомида Соҳибқироннинг фаолияти, салтанат тузуклари ҳақида сўз юритилиб, унинг ўгитлари, Амир Темур хусусида халқ орасида тарқалган ривоятлар ҳам келтириб ўтилган. Шаксиз, буюк аждодимизнинг ўгитлари, қолдирган мероси биз учун энг улуғ хазинадир. Уни ёш авлодга етказиш эса ҳар биримизнинг зиммамизга улкан масъулият ҳиссини юклайди.\nВилоят ахборот-ресурс маркази директори Гулнора Турсунова ҳамда марказ бўлим мудири Гулноз Ишонқулова томонидан жўнатилган мактубда ушбу зиё масканида “Китоб комилликка етаклайди” ва “Китобим - офтобим” мавзусида ўтказилган тадбирлар ҳақида сўз юритилган. Биринчи тадбир ҳақида шундай маълумотлар келтирилган:\n“Учрашувда “Ёш китобхон” республика кўрик-танлови якуний босқичи иштирокчилари Достон Ҳамидов ва Абдулазиз Қурбонов ўз ҳаётларида китобнинг ўрни, танлов таассуротлари борасида сўзлаб бердилар...”\nИжодга ошно юртдошларимиз ҳам ўз ижодий намуналарини бизга йўллашган. Қарши муҳандислик-иқтисодиёт институти академик лицейи ўқувчиси Темурмалик Ўктамов – шулардан бири. У бизга иккита ҳикоясини юборибди. “Зиёфат” деб номланган ҳикояда тамагир домла ва унинг талабалар томонидан шарманда қилиниши воқеаси тасвирланган:\n“Фақат ўзини ўйлаш, ўз манфаатини бошқаларникидан устун қўйишда Қўчқоровдан ўтадиган инсон бўлмаса керак. У “нима бўлса ҳам ўзим бўлай”, дейдиганлар хилидан. Қўчқоров институтда ўқитувчи бўлиб ишлайди. Билими кучли. Шундай бўлишига қарамай, пулни билимдан устун қўяди. Баҳо қўйишда ҳам худди шундай. Билими ўта кучли талабалар ҳам пул бўлмаса, ундан баҳо олишолмайди. Шунинг учун унинг фанидан ҳеч ким ўқимайди. Унинг кўзига талабалар одам эмас, пул бўлиб кўринарди...”\nКейинги ҳикоя ижодга қизиқувчи ёшлар ва бир нашриёт бош муҳаррири ҳақида. Унда шундай ўринлар бор:\n“ – Салом, яхши йигит, исмингиз нима? – сўради нашриёт директори Носиров. – Дадангиз нима иш қилади?\n- Исмим Жўрабек, - деди у хона деворига илинган фахрий ёрлиқларга қараб. – Дадам ҳайдовчилар, мен ўқийман.\n- Сизга айтсам, Жўрабек, бирор нима ёзиш жуда мушкул иш. Ҳар кимнинг ҳам қўлидан келавермайди. Сиз ҳали кўп машқ қилишингиз керак. Сизнинг асарингиз жуда саёз. Нашр қила олмаймиз. Унинг устида ишлаш керак.\nВаҳоланки, Носиров асарни кўрмаган ҳам эди. Ҳатто номини ҳам сўрамади...”\nҚарши педагогика коллежи ўқувчиси Хуршид Жўраев эса бизга ўзбек ва тожик миллатлари ўртасидаги аҳиллик, бирдамлик тараннум этилган шеърий машқини юборган. Шеърнинг қуйидаги сатрлари эътиборимизни тортди:\nТарих ўзи гувоҳдир сенинг чин дўстлигингга,\nУрфу одатинг биру бир нону тузлигингга,\nМадад эдинг йўқлигинг ё каму кўстлигингга,\nЭй ўзбегу тожигим...\nХуллас, бу каби мактубларнинг ҳар бирини ўқиймиз, батафсил танишиб борамиз. Чунки бу хатлар нашрларимизга бўлган эътибор белгисидир.


Ошқозон яраси ўз вақтида даволанмаса, саратонга айланиши мумкин - Zamin.uz\n20:20 / 18.11.2020\nСтатистик маълумотларга кўра, дунё аҳолисининг 14 фоиздан ортиғи ошқозон яраси хасталиги билан оғрийди. Ташвишланарлиси, асосан 20-40 ёш атрофидаги эркакларда учрайдиган ушбу хасталик тобора ёшариб бормоқда, яъни кўпроқ мактаб ўқувчилари, талабалар орасида аниқланяпти.\nСоғлиқни сақлаш вазирлиги матбуот хизмати ушбу касалликдан қандай сақланиш, уни аниқлаш ва даволаш усуллари ҳақидаги саволларга тиббиёт фанлари доктори, профессор Феруза Ҳамрабаевадан жавоб олди.\n— Ошқозон яраси пайдо бўлганини қандай аниқлаш мумкин?\n— Ошқозон яраси пайдо бўлганда кўпинча қориннинг юқори қисмида оғриқ кузатилади. Алкоголли ичимликлар ва аччиқ озиқ-овқат маҳсулотларини истеъмол қилиш ёки жисмоний оғир ишларни бажарганда бу оғриқ янада кучаяди. Оғриқ кузатилган заҳоти шифокорга мурожат қилиш зарур. Шифокорлар эса беморнинг бошқа аломатларига таянган ҳолда ошқозон яраси борлиги ташхисини қўйиб, уни аниқлаш бўйича зарур текширувларни ўтказади.\nБундан ташқари, жиғилдон қайнаши — беморлар энг кўп шикоят қиладиган белгилардан бири. У одатда овқатлангандан бир-бир ярим соат кейин содир бўлади. Шунингдек, оғиз бўшлиғида аччиқ ёки нордон таъм сезилиши, қайт қилиш, қорин дам бўлиши кабилар ҳам касалликнинг асосий белгиларидан ҳисобланади.\n— Ошқозон ярасини қандай даволаш усуллари бор?\n— Ушбу касалликни фақат битта муайян дори ёрдамида даволаб бўлмайди. Ёндашув комплексли бўлиши, шунингдек, меъда ширасининг кислоталилигини камайтириш талаб этилади, бу жуда кўп ёқимсиз аломатларни (айниқса, жиғилдон қайнаши, кекириш ва кўнгил айниши) бартараф этиб, асоратлар ривожланишига тўсқинлик қилади.\nАйни кунда мазкур касалликни даволашнинг яна бир усули жароҳлик амалиёти бўлиб, бу — яраларнинг жойлашиши, келиб чиқиш сабаби ва ҳолатига кўра, ушбу аъзонинг маълум бир қисмини оператив йўл билан резекция қилишдан (кесиб олиб ташлаш) иборат.\nОперация қилишнинг икки йўли бор. Улардан бири Паллиатив вақтинчалик жарроҳлик амалиёти бўлиб, кекса, нимжон ва аҳволи оғир беморларда ўтказилади. Радикал операция амалиёти эса яра жойлашган соҳа соғлом тўқимага қадар кесиб олиниб, беморнинг бу дарддан буткул қутулишига имкон яратади. Ҳозирги пайтда бундай жарроҳлик услуби яхши ишлаб чиқилган.\n— Касалликдан сақланиш учун нима қилиш керак?\n— Ошқозон яраси пайдо бўлишига тўғри овқатланмаслик, узоқ вақт оч юриш, инсон саломатлигига зарар етказувчи маҳсулотларни истеъмол қилиш ҳамда кучли стресс ҳолатини бошдан ўтказиш ҳам сабаб бўлиши мумкин. Шу боис, соғлиқ учун зарарли маҳсулотлар, ҳазм бўлиши оғир бўлган ўта ёғли, хом пиширилган таомлардан сақланиш керак.\nОшқозон яраси бор инсонлар эса, парҳез қилишга қатъий киришиши талаб этилади. Агар тавсия этилмаган таомларни истеъмол қилса, уларнинг аҳволи янада оғирлашади. Аксинча даволаниш билан парҳезни бирдек олиб борса, тезроқ соғайиши мумкин. Аввало, бундай беморларга таомларни ўта иссиқ ёки совуқ ҳолда истеъмол қилиш тавсия этилмайди.\n— Қандай оғир оқибатларга олиб келади?\n— Касаллик вақтида даволанмаса беморнинг аҳволи кундан кунга ёмонлашиб бораверади. Масалан, яра қонаб кетиши мумкин. Бундай ҳолатда ҳушдан кетиш, баъзан ичакдан қон кетиши ёки қон қусиш ҳолатлари юз беради. Шунингдек, керакли тиббий муолажалар ўтказилмаса ошқозон ярасининг ўсмага айланиши, саратонни юзага келтириши ҳамда ўт пуфаги касалликлари, холецистит, панкреатит каби хасталикларни келтириб чиқариши мумкин. Шунинг учун бундай ҳолатларда бемор ўз соғлиғига жиддий эътибор қаратиши лозим. “Замин” янгиликларини “Youtube”да кузатиб боринг\nПомидор шарбати кимларга фойдали ва кимлар уни истеъмол қилмагани яхши?\n13-11-2020, 15:39, Ҳаёт тарзи\n3-09-2020, 11:15, Ҳаёт тарзи\n21-02-2020, 10:50, Ҳаёт тарзи\n6-12-2019, 18:10, Ҳаёт тарзи\n16-12-2018, 22:54, Ҳаёт тарзи


Душанбе электр бўйича энди Тошкентга қарам эмас\n2011 йилнинг 1 февралидан эътиборан Тожикистон электр энергияси бўйича Ўзбекистонга тобеликдан бутунлай қутулди¸ дея баëнот берган “Барқи тожик” ширкатининг билдиришича¸ Ўзбекистон тизимига боғланиб келган сўнгги Панжакент тумани ҳам миллий энерготизимга уланган.\n“Барқи тожик” маълумотида қайд этилишича, ҳозиргача республиканинг фақат Панжакент тумани Ўзбекистон электр энергияси билан таъминланар эди. Эндиликда Панжакент тумани ҳам Тожикистон ягона энерготизимига уланди.\nШиркатнинг Сўғд вилоятидаги вакиллари бунга Ўзбекистон томонининг электр энергияси нархини оширганлиги сабаб бўлганини айтмоқдалар.\n- Шу кунга қадар биз Ўбекистондан 452 минг кВт электр энергияси олардик. Ўзбекистондан Панжакент туманига узатилаётган электр энергияси нархи ҳар кВт/соати учун 22 дирамдан (4,7 цент) белгиланган эди. Ўзбекистоннинг ўзида ҳам электр энергияси аҳолига шу нархда сотилади. Бироқ Тожикистон аҳолиси ҳар кВт/соат электр энергияси учун 0,9 дирамдан тўлайди. Шу боис республика президенти 2010 йилда Тожикистоннинг Зарафшон водийсини ҳам республиканинг ягона энерготизимига улашни топширган эди. Бугун бу тадбир амалга ошди, - дейди “Барқи тожик” ширкатининг Сўғд вилоятидаги вакили Иномжон Сангинов.\nУнинг сўзларига кўра, айни пайтда Хитой Халқ республикасининг ТВЕА ширкати Хўжанд-Айний 220 кВ электр узатиш тармоқлари лойиҳаси бўйича ишни ниҳоясига етказмоқда.\nЭслатиб ўтамиз, 2009 йил декабр ойида Ўзбекистон ягона энерготизимдан чиқиб кетганидан сўнг Тожикистон томони бунга жавобан ўзининг ягона энерготизимини - Жануб-Шимол юқори волтли электр линиясини қуриб битказди. Мазкур электр узатиш тармоғи Хитой Халқ республикаси молиявий ёрдами ва мутахассислари кўмагида барпо этилганди.\n“Жануб-Шимол” электр энергияси тармоғининг ишга туширилиш маросимига келган республика президенти Имомали Раҳмон Тожикистон иқтисодиётида катта аҳамиятга эга бўлган бу энерготизим Ўзбекистонга тобеликдан қутулишдаги қадамлардан бири эканини айтган эди.\n- Ўн саккиз йилдирки, республика электр энергияси тақчиллигини сезмоқда. Электр энергиясини четдан олишда эса айрим давлатларнинг сунъий тўсиқликларига дуч келяпти. Оқибатда Тожикистон аҳолиси куз ва қиш пайтида қийинчиликларга дучор бўлмоқда, - деган эди Имомали Раҳмон.\n“Жануб-Шимол” электр энергияси тармоғи ишга туширилгани билан республика шимолидаги Зарафшон водийси бу энерготизимга қўшилмай қолди. Чунки Ўзбекистоннинг Самарқанд вилояти билан чегарадош Тожикистоннинг Панжакент тумани икки довон ортида жойлашганди ва шўролар даврида 110 волтли электр линияси тортилганлиги сабабли четда қолиб кетган эди.\nТаҳлилчилар фикрича, айни пайтда Тожикистон Россия, Хитой, Афғонистон ва Эрон билан республикада Роғун каби йирик гидроиншоотдан қурилишидан ташқари ўнлаб кичик электр станцияларини барпо этиш борасида шартномалар тузган. Биргина 2010 йилда Тожикистонда 40 дан ортиқ кичик электр станциялари қурилди.\n- Мен уйланганимдан кейин дадамлар рўзғоримни алоҳида қилиб қўйдилар. Аввалига ҳафа бўлдим. Ахир ҳар куни ишдан кейин келганимда дадамларни уйида ҳамма нарса тайёр эди. Эндиликда бўлса рўзғоримни ўзим тебратишим керак эди. Йиллар ўтди ва дадамлар қанчалик тўғри қилганликларини англадим. Шу каби илгари биз битта давлат - СССРда яшардик. Энди ҳамма мустақилликка эришган, ҳар кимнинг уйи, рўзғори алоҳида. Ўзбекистоннинг ягона энерготизимдан чиқиб кетганлиги яхши бўлди. Тожикистонда шунча имкониятлар, шароитлар мавжуд ,лекин бундан фойдаланилмас эди. Ниҳоят рахбарларимиз буни тушуниб етишди. Ахир қачонгача бошқаларга интизор бўлиш керак, - дейди таҳлилчи Мақсуд Жўраев.\nЗиёли Жамол Саидовнинг айтишича, айни пайтда республикада яна бир қатор муаммолар мавжуд. Жумладан, Тожикистон Хитой, Афғонистон ва Эрон орқали юкларни транспортировка қилиш масаласини кўриб чиқмоқда. Бундан ташқари, мана шу йўллар орқали Тожикистонга нефт ва нефт маҳсулотларини импорт қилиш ҳақида музокаралар олиб борилмоқда.\n- Бундан буён давлат раҳбарларимиз барча имкониятларни ишга солишса, наинки электр энергияси, балки ўзимиздаги бошқа табиий заҳираларга эга бўлишимиз аниқ. Бу дегани яқин вақт ичида Ўзбекистондан табиий газ ва электр энергиясини импорт қилишга ҳожат қолмайди, - дейди Жамол Саидов.


06 май 2021, Тошкент вақти: 11:20\nОзарбайжонда парламент сайловлари, Боку, 9 февраль, 2020 йил\nБугун Озарбайжонда президент Илҳом Алиев чақириғи билан муддатдан аввалги парламент сайловлари бўлиб ўтди.\nСайловолди кампаниясида ҳукумат бошқарувида бўлган матбуотда барча партиялар ҳақида тенг маълумот берилмагани учун айрим мухолиф партиялар сайловда қатнашишдан воз кечди.\nОвоз бериш участкалари маҳаллий вақт билан соат 19:00да ёпилди.\nОзарбайжон Марказий сайлов комиссиясига кўра, сайловчиларнинг 44,84 фоизи овоз берган. Дастлабки натижалар 10 февраль тонгда эълон қилиниши кутилмоқда.\nПарламент сайловлари режа бўйича 2020 йилнинг ноябрида ўтказилиши керак эди. Аммо 5 декабрь куни Алиев парламентни тарқатиб юбориш ва муддатдан аввалги сайлов кунини белгилашга оид фармонни имзолади.\nАлиевнинг “Янги Озарбайжон” партияси президентнинг “ислоҳотлар дастурини” амалга ошириш учун парламент таркиби ўзгариши кераклигини айтмоқда.\nАйни дамда партия аъзолари 125 аъзога эга Миллий мажлисдаги 65 ўринни эгаллаган.\nАммо танқидчиларнинг айтишича, партия аслида парламентдаги ўринларнинг 2/3 қисмини эгаллаб, конституцияга ўзгартириш киритишни ҳамда Алиевнинг рафиқаси, биринчи вице-президент Меҳрибон Алиева кейинчалик президент бўлишига йўл очишни истайди.\nАйни дамда Озарбайжонда парламент ваколатлари чекланган бўлиб, асосий бошқарув президент қўлидадир.\nАлиев 2003 йилда президент этиб тайинланганидан бери мамлакат парламентига президентнинг яқин ҳамкорлари етакчилик қилиб келади.\nАлиев 2009 йилда референдум ўтказиб, президентга қўйилган икки муддат чекловини бекор қилди. 2016 йилда қайта референдум ўтказиб, президентлик муддатини 7 йилга узайтирди.\nОзарбайжон Марказий сайлов комиссияси маълумотларига кўра, бугунги сайлов учун 5,2 миллион сайловчи рўйхатга олинган.\nСайлов участкаларидан қонунбузарликлар ҳақида хабарлар бўлди. Айрим участкаларда чироқ ўчиб қолди, бошқаларида эса сайлов жараёнини видеога ёзиб олиш уринишларига тўсқинлик қилишгани хабар қилинди.\nСайловда 19 партия номзодлари қатнашди. Улар орасида “Янги Озарбайжон” партиясидан 123, “Мусовот” мухолиф партиясидан 25, ҳамда “Умид” мухолиф партиясидан 21 номзод бор.\nТаҳлилчилар бу йилги сайлов ўзгача эканлигини, сабаби номзодлар орасида мустақил ва “ҳақиқий” номзодлар борлигини айтишмоқда.\nМустақил номзодлар декабрь ойида “Ҳаракат” сиёсий блокини тузган. “Ҳаракат” аъзолари орасида инсон ҳуқуқлари фаоллари, ҳуқуқшунослар, сайлов кузатувчилари, блогерлар, феминистлар, ёш фаоллар ҳамда сиёсатчилар бор.\nБугунги сайловда 125 ўрин учун 1300 номзод беллашди.\nЕвропа хавфсизлик ва ҳамкорлик ташкилоти (ЕХҲТ) Озарбайжонда сайловлар эркин бўлмаган ҳамда фундаментал эркинликлар чекланган муҳитда ўтказилаётганини айтиб келади.\nШунингдек, мамлакатда мустақил нашрлар сиқувга олиниб келинади. “Чегара билмас мухбирлар” ташкилоти Алиев матбуотдаги танқидчиларга қарши “аёвсиз уруш” олиб бораётганини айтиб келади. Ташкилотга кўра, журналистлар ва блогерлар таҳдидлар, ҳужумлар ёки поралар ортидан фикрини ўзгартирмаса, уйдирма айбловлар билан қамалмоқда.\n“Озарбайжон миллий фронти” ҳамда “Демократик кучлар миллий кенгаши” матбуот ва тўпланиш эркинликлари кескин чекланганини айтиб, бугунги сайловни бойкот қилди.\nАлиев ўзи эса халқаро кузатувчилар танқидларини рад этиб, ўз ҳукумати очиқ парламент сайловларини ўтказиш учун барча чораларни кўрганини иддао қилмоқда.


“ЎЖАР КОМПЬЮТЕР” » Past Darg'om haqiqati\nБош Сахифа » Янгиликлар » “ЎЖАР КОМПЬЮТЕР”\nМуаллиф: 013101 дан 25-02-2017, 09:30, курилди: 157\nХалқимиз кенг феьлли. Турмушнинг оғир-енгилига чидайди. Лекин адолатсизлик қилинса, оғринади. Камолот маҳалласи фуқароси Фарҳод Тоиров ҳам табиий газдан фойдаланганлиги бўйича 3 миллион 663 минг сўм қарздорлиги борлигини билгач, фиғони фалакка чиқди. Ўтган йилнинг март ва август ойларида икки бора "Пастдарғомтумангаз" филиали мутасаддиларига мурожаат қилди. Фойдаси бўлмади. Ниҳоят таъминотчи корхона мутахассислари А.Худойқулов ва А.Бобоевлар иштирокида мазкур хонадонда қайта хатлов ўтказилади. Аниқланишича, газ ҳисоблагич тамғаси бузилмаган. 7667 метр куб ортиқча тўлов мавжуд. Шундан кейин ҳам "ўжар" компьютерда қарздорлик қолаверди. Тоқати тоқ бўлган фуқаро охири туман истеъмолчилар ҳуқуқларини ҳимоя қилиш жамиятига ариза билан мурожаат қилишга мажбур бўлди. Даъвогарнинг аризаси асосида таъминотчи корхонага қилинган мурожаатлар яна жавобсиз қолди. Шу боис, иш туман фуқаролик судида кўриб чиқиладиган бўлди. Афсуски, корхонанинг ишончли вакили огоҳлантирилишига ҳам қарамай, суд мажлисига келмади.\nАниқланишича, компьютердаги "хато" туфайли Ф.Тоировнинг хонадони газ тармоғидан узилган. Қарзини тўлаш ҳақидаги талабнома эса табиий газдан фойдаланмаган фуқаронинг қўлида. Суд мажлисида томонлардан тақдим этилган ҳужжатлар атрофлича ўрганиб чиқилди. Қарорга кўра, даъвогар Фарҳод Тоиров "Пастдарғомтумангаз" филиали томонидан ҳисобланган 3 миллион 633 минг сўмлик фойдаланилмаган газ тўлов қарзидан озод қилинди.\nтуман истеъмолчилар ҳуқуқларини ҳимоя қилиш ижро этиш\nаппарати ҳуқуқий ҳимоя мутахассиси.\nИСТЕЪМОЛЧИ ҲАҚ ЭКАН\nНАЗОРАТЧИНИНГ ҚАЛБАКИ МАЪЛУМОТИ\nНОҲАҚ ИШДАН БЎШАТИЛГАН


Жиззах вилоят адлия бошқармаси бошлиғи: Ҳатто айрим раҳбарлар газета ўқимаслиги билан мақтанадиган бўлдилар » Sangzor.uz - Инновацион ахборот портали\nSangzor.uz » Жиззах янгиликлари » Жиззах вилоят адлия бошқармаси бошлиғи: Ҳатто айрим раҳбарлар газета ўқимаслиги билан мақтанадиган бўлдилар\n— БОСМА нашрлар ишончлилиги, аниқ далиллар асосида иш юритиши, зиммасидаги масълиятли “юки” ва таҳлилга бойлиги, ҳамиша адабий тил меъёрларига амал қилиши билан ўз ўрнига эга. Ва ҳамиша шундай бўлиб қолади. Ўтмишга назар ташласак ҳам газета инсонларга маълумот этказишда дастлабки ахборот воситаси бўлиб хизмат қилган. Унинг пайдо бўлиш тарихи ҳам жуда қизиқ. Газета сўзининг маъноси итальянчадан олинган бўлиб “чақа пул” деган маънони билдиради. Дастлаб, Римда милоддан аввалги I асрда пайдо бўлган бу ахборот воситаси бир чақага сотилган ва шу ном билан аталган. Ўз номига аксинча ҳолда унинг обрўйи ва нуфузи шу даражада тез ошиб кетдики, барча давлатлар бу тажрибани ўзлаштиришга, газета чоп этишга, нашрлар сонини кўпайтиришга киришиб кетди. Газета жуда катта тараққиёт ва ривожланиш босқичидан ўтди.\nИнтернетнинг ҳаётимизга кириб келиши билан матбуот нашрларига бўлган талаб камайгандай, унинг обрўйи ҳам пасайгандай бўлди. Маълумотлар ва ахборотлар маконининг кўз илғамас даражада янгиланиши барчани ўзига жалб қилгани рост, аммо унинг қай бири тўғрилигию, аниқ далилларга асосланганлигини, маълумотларнинг ишончлилигини саралаш учун ҳам кўп вақт ҳамда билим талаб этилади. Босма нашрлар эса ахборотларни ҳаққонийлик билан етказиш борасида устунликка эга.\nФранклин “Газетани газетачилар ёзади, аммо уни ўқувчилар ёздиради” деганида жуда ҳақ эди. Газета ўқимишли бўлиши учун ундаги мақолалар шундай моҳорат билан ёзилиши керакки ҳам қизиқарли, ҳам долзарб бўлиши зарур. Президентимиз 1 октябрь — Ўқитувчи ва мураббийлар кунига бағишланган тантанали маросимда босма нашрларнинг, газета ва журналларнинг нечоғлик аҳамиятли эканлиги ҳақида гапириб шундай деган эди. “Афсуски, биз кейинги йилларда “мажбурий обуна” баҳонасида ихтиёрий обунани ҳам йўқ қилдик. Бунинг натижасида мактаб ва олийгоҳларнинг ўқитувчи ва домлалари ўзлари учун зарур бўлган газета ва журналлардан ажралиб қолди. Шундай аянчли ҳолга келдикки, ҳатто айрим раҳбарлар газета ўқимаслиги билан мақтанадиган бўлдилар”. Албатта, бундай сўзлар замирида чуқур таҳлилни, маъно ва мазмунни кўришимиз мумкин.\nШахсан мен раҳбар сифатида “Инсон ва қонун” газетасини ҳар сафар қўлимга олганимда у ерда нафақат янгиликлар билан танишаман, балки бошқа ҳудудлар тажрибасини ўрганаман, вилоятлардаги вазиятларни ўзим раҳбарлик қилаётган ҳудуд билан таққослайман. Бу эса иш услубимизга янги тажрибаларни сингдириш учун катта мактабдир.\nШу ўринда барча газеталар нуфузини ошириш учун энг самарали усулларни амалга ошириш лозим, деб ҳисоблайман. Бунда телевидение орқали газеталар шарҳини ташкил этиш мақсадга мувофиқдир. Унда мамлакатимизда чоп этилаётган газеталардаги энг долзарб масалаларга бағишланган мақолалар қисқача таҳлил қилинади ва энг асосий жиҳатлари очиқ қолдирилади. Ўқувчиларни ўзига жалб этишнинг ажойиб йўли ҳисобланган мазкур анонслар газеталар орасида ҳам соғлом рақобатни юзага келтиришига ишонаман. Хоҳлардимки, ҳар бир оилада тонг иссиқ нону қаймоқ билан бўлгани каби, тули нашрларни ўқиб таҳлил қилиш билан бошланса. Руҳиятимиз, маънавиятимиз ана шунда содда ва самарали йўл билан озиқланади, билимимиз кенгаяди.\nБугун техника ва технология имкониятлари шу қадар чексизки, буларнинг бари инсониятнинг бахтли ва фаровон яшаши учун хизмат қилмоқда. Шу билан бирга маънавиятга, маърифатга бўлган талаб ҳам кун сайин ортиб бормоқда. Бу дегани, қанчалик тараққиётга эришмайлик ақл-заковатимизни, билим-салоҳиятимизни оширувчи, ҳаётимизнинг бир бўлагига айланган китоб, газета мутолаасига бўлган эҳтиёж камаймаслигини кўрсатади.\nР А С М И Й Б А Ё Н О Т Бюрода фақатгина суд қарорлари ижроси мажбурий, обуна эса ихтиёрийдир!\nВатанни асраш мардларга ҳосдир!\nВилоят ҳокими вилоят Адлия бошқармаси бошлиғига ''Йил эътирофи''ни топширди


Тожикистон қуролли кучларини қўшни давлатларга қарши ишлатмайди - Имомали Раҳмон — Sof.uz\nТожикистон қуролли кучларини қўшни давлатларга қарши ишлатмайди - Имомали Раҳмон\n22.07 20:18 80 Жаҳон\n“Биз қўшни давлатларда тинчлик, барқарорлик, дўстлик ва ҳамкорлик муҳитида яшашимиз учун қўшни давлатларда тинчлик ва барқарорликни қўллаб-қувватлаймиз”, — дейди Тожикистон Президенти Имомали Раҳмон бугун бўлиб ўтган ҳарбий парадда сўзлар экан.\nШу билан бирга, у Тожикистон ўз қуролли кучларини қўшни давлатларга қарши ишлатмаслигини қатъий таъкидлади.\n“Афғонистон бизнинг энг яқин қўшнимиз, биз билан умумий тил, дин ва маданиятга эга дўстона мамлакат. Шу муносабат билан биз унинг халқи тақдирига бефарқ эмасмиз. Шунинг учун мен Афғонистон масаласини ўнлаб марта энг нуфузли халқаро ва минтақавий ташкилотлар минбарларида кўтарганман.\nАфғонистон ва Толибон ҳукумати сулҳ тўғрисида келиша олмаяпти.\nМен яна бир бор таъкидлашни истардимки, афғон можаросида ҳарбий ечим йўқ, бу мамлакат муаммолари фақат тинч йўл билан ҳал қилиниши керак", — деди Имомали Раҳмон. Бу ҳақда “Азия-Плюс" хабар бермоқда.\nУнинг сўзларига кўра, барча суверен мамлакатларда, шу жумладан Афғонистонда ҳам бошқарув услуби ва давлат тузилиши фақат кўпчилик одамларнинг илтимосига ва унинг фуқроллари иродасига биноан белгиланиши ва ўрнатилиши керак.\n“Аммо, афсуски, сўнгги бир неча ўн йилликлар ичида юзлаб ва минглаб таниқли олимлар, шоирлар, ёзувчилар ва тажрибали сиёсатчиларга эга бўлган бундай маданиятли халқ геосиёсий ўйинларнинг қурбонига айланди. Шу сабабли, ушбу мамлакат сиёсатчилари, барча сиёсий партиялар ва ҳаракатлар раҳбарлари, зиёлилар, ҳокимият арбоблари ва барча одамлар бирлашиб, ўз ватани, давлати ва миллатини беқарорлик ва емирилишдан қутқарадиган вақт келди”, - деди Тожикистон Президенти.\nБундан ташқари, Имомали Раҳмоннинг сўзларига кўра, юқори лавозимларни эгаллаш учун халқни фитна ва можароларга тортиш - бу фожиали ва хавфли оқибатларга олиб келадиган умидсиз бизнесдир.\n“Мен бу сўзларни Тожикистон халқининг 90 йилларнинг аччиқ тажрибасига асосланиб айтмоқдаман, чунки мамлакатимизда фуқаролар урушининг асосий сабабларидан бири айнан юқори лавозимларга эришиш учун қилинган ҳаракатлар эди”, - дейди президент.\nШу билан бирга, у Афғонистоннинг марҳум президенти Бурҳонуддин Раббоний ва ушбу мамлакатнинг миллий қаҳрамони Аҳмад Шоҳ Массуднинг тожик заминида тинчлик ва тотувликка эришиш йўлидаги ҳиссасини эслади.\nРаҳмоннинг таъкидлашича, улар Тожикистонда тинчлик ўрнатиш учун воситачилар сифатида ҳаракат қилишган, натижада музокаралар жараёнида бурилиш содир бўлиб, тожик олами тақдири ҳал қилинган.\n“Кейин Афғонистоннинг таниқли шахслари ўзларининг вазифаларини, биродарлик ва яхши қўшничилик вазифаларини юқори даражада бажардилар ва биз уларнинг яхши ишларини доимо қадрлаймиз”, — деди Раҳмон.\nХавфсизликми ёки сармоя? Афғонистон ҳамда Марказий ва Жанубий Осиёни қандай бирлаштириш керак?\n“Мен афғон халқининг ушбу оғир кунлари абадий қолмаслигини ишонч билан эълон қиламан ва охир-оқибат Афғонистонда ақл-идрок ҳукм суради, тинчлик ва барқарорлик ўрнатилади, биз дўст давлат билан давра алоқаларини кучайтирамиз ва кенгайтирамиз, деган умиддаман”, - деди у.


Великан ва гигант қуён боқиш ва кўпайтириш | АгроОлам.Uz\nДомой Қуёнчилик Великан ва гигант қуён боқиш ва кўпайтириш\nВеликан ва гигант қуён боқиш ва кўпайтириш\n1. великанлар — оқ ва кулранг великан қуёнлар қиради;\n2. гигантлар — бу турга совет шиншилласи, бельгия фландри, капалак, гигант ангора, немис қўчқори зотлари киради.\nБу турдаги қуёнларнинг ўзига хостили шундаки улар узун, шалпанг қулоқлари ва каттагина пешона эгалар. Териси қалин ва юнгли бўлмаганлиги учун қуёнлар фақат гўштликка боқилади. Бу қуёнлар қўпроқ декоратив мақсадларда ишлатиш учун қўл келади, сақлаш шароитлари жуда инжиқ ҳисобланишади. Уларни иссиқ тушишидан ва намли жойлардан эҳтиёт қилиш зарур. Қуёнларни вакцинасиясини ҳам доимо ўз вақтида қилиб бориш мақсадга мувофиқ\nБу турдаги қуёнларни алоҳида белгилари бу уларнинг терисида ажойиб жойлашган қора доғларидир. Улар ҳам гўштликка, ҳам тери олиш учун боқилади.\nБундай ғайриоддий тусга эга қуён зоти инглиз капалаги зотини фландр ва оқ великан зотларининг ўзаро чатишиши натижасида пайдо бўлган.\nГигант қуёнлар сақлаш учун катакни қазилган чуқурларга (яма) қуриб бўлмайди. Териси учун боқиладиган қуёнлар катакларини тоза ҳаво айланадиган жойга ўрнатиш мақсадга мувофиқ. Гўштликка боқиладиган қуёнларни эса ертўлада сақлагани маъқул. Чунки ёзда у ерда анчагина салқин бўлади, қишда эса елвизаклардан ҳоли бўлади. Великан қуёнлар тиқилинчда ўзларини ёмон ҳис қилишади, шунинг учун уларга баланд ва энли катаклаб ясаб бериш\nГигант зотли қуёнларни улар жинсий балоғатга етгачгина чатиштириш мумкин. Оддий қуёнлар 4-5 ойда балоғатга етса, гигант қуёнлар 7-8 ойда тайёр бўлади. Етилиш даври узоқроқ давом этса ҳам, кўпайиш даврида урғочи қуён 7-10 та бола дунёга келтириб боқувчини хурсанд қилади. Урғочи гигант қуёнлар ҳеч қачон ўз болаларини еб қўйишмайди. Уларнинг сути ҳам барча қуёнчаларни боқишга етади. Агар барча қуёнчаларни асраб қолиш имкони бўлса, улар 1,5 ойлигида 2 кг гача вазнга эга бўлишади ва анча мустақил бўлиб қолишади. Озуқага протеин қўшимчалари қўшиб берилса, қуёнчалар янада тез катта бўлишади. Она қуён 1,5 ой ўтгач сут билан озиқлантиришни тўхтатади. Кейин болалариши бошқа катакка олиб, урғочи қуённи яна


Ғозийлардан хабар келди… « Ўзбекистон Халқ Ҳаракати\nҒозийлардан хабар келди…\n04 November 2016 - 7:00\nТАРИХИ МУҲАММАДИЙ — 108\nУчинчи амир Абдуллоҳ ибн Равоҳа шаҳодат топгандан кейин Ислом аскарининг сафлари бузилишга бошлаган эди. Ҳазрати Холид туғ тутгандан кейин буларни тартибга солди. Аскар қурилиши тузатилгач, бир оз орқага чекиниб, душманга қарши мудофаа усулини қўлладилар. Бундай даҳшатли уруш устида кетма-кет уч амирнинг ўлдирилганига руҳи тушмай, ўзлари бузилаётган, сочилган аскарни қилич-найзалар остидан чиқариб душмандан мудофаа қилгудек бир кучга келтирмоқ бек қийин ишдир. Бу эрса ҳазрати Холиднинг дунё қўмондонларини ҳайрон қолдирурлик даражада бу ишда маҳорат кўрсатганини билдиради.\nШу билан орқага чекиниб, тутган жойларида тоғдек туриш қилиб, шу куннинг урушини мудофаа билан ўтказдилар. Икки ёқ аскари енгилмасдан кеч киргач, ҳар қайсиси ўз ўринларига чекиндилар. Шу кеча тун қоронғулигидан фойдаланиб ҳазрати Холид бир ҳийла топиб, уруш алдовини ишлатди.\nШундоқки, бутун байроқларни ўзгартириб, аскар ясовини йўткади. Баронғар (ўнг) ўрнини жаронғар (чап)га, оровул (олд) ўрнини чиндовулга алмаштирди. Эрталабки урушга шу ясов билан чиққанларини душманлар кўргач, қўрқинчга тушиб, Мадина томонидан шу кеча мадад аскари етиб келмишдур, деб ўйладилар. Шундай бўлиб бу уруш етти кун давом этди. Қўмондонлик ҳазрати Холидга ўтгач, унинг буйруғича душманга қарши мудофаада бўлдилар. Бу урушда эрса, энг ҳайрон қолғудек иш шулдирки, шунчалик кўп сонли, кўп кучга эга бўлган душман қўшинига урушган уч минг аскардан етти кун ичида ўн икки киши шаҳид бўлмиш эди. Куффор томонидан эрса ўлдирилганларнинг ҳисоби йўқ эди. Шунинг учун бу воқеа мўтабар китобларда Расулуллоҳнинг мўжизаларидан ҳисоб қилинмишдур.\nШу уруш тугагунчалик ҳазрати Холид ибн Валид қўлида тўққиз дона қилич синганлигини Имом Бухорий ривоят қилур.\nРасулуллоҳ соллаллоҳу алайҳи васаллам бу воқеадан ваҳий орқали хабар топмиш эдилар. Буни англатиш учун саҳобаларни йиғиб, сўнгра минбарга чиқдилар. Муборак кўзларидан ёш тўкилар эди. «Хайрлик бўлсин» деб уч йўл айтгандан сўнгра саҳобаларга қараб:\n— Мен сизларга ғазотга кетган аскарларимиздан хабар берурман. Улар эрса боришиб Муъта деган жойда душманга йўлиқдилар. Биринчи амир Зайд ибн Ҳориса шу урушда шаҳодат топди. Сўнгра туғни Жаъфар ибн Абу Толиб тутиб душманга ҳужум бошлади. Бу ҳам шаҳид бўлди. Учинчи Абдуллоҳ ибн Равоҳа туғ ушлади. Уни ҳам шаҳид қилдилар.\nБулар учун истиғфор айтиб дуо қилинглар. Энди туғни Холид ибн Валид олди. Эй бор Худоё, бу қулинг эрса сенинг қиличларингдан бир кескин қиличдур, унга ёрдам бергайсан, — деб дуо қилдилар.\nШу кундан бошлаб бу баҳодир йигитга «Сайфуллоҳ», яъни «Аллоҳнинг қиличи» деб лақаб қўйилди. Шунинг устига аскар хабарчиси Яъло ибн Мунайя деган киши ҳам етиб келди. Ислом аскари урушдан қайтгач, олдиндан уни юборган эдилар. Расулуллоҳ билан келиб кўришганидан кейин, унга айтдилар:\n— Бу урушда бўлган воқеани сендан бурун мен айтиб берайинми ёки ўзинг айтурмисан?\n— Айтинг, Ё Расулаллоҳ, — деди.\nРасулуллоҳ соллаллоҳу алайҳи васаллам бўлган воқеаларнинг ҳаммасини бошдан-оёқ айтиб бердилар. Анда хабарчи:\n— Қасам қилурман, Ё Расулаллоҳ, биз кўрган ишлардан бирини қолдирмай айтдингиз. Аниқ булурман, сиз Аллоҳнинг ҳақ пайғамбарисиз, бу ишни сизга Аллоҳ билдирмишдур. Бўлмаса бундай ғайб ишларни ҳеч ким билмагай, — деди.\nБу хабарни англатгандан сўнгра Расулуллоҳ соллаллоҳу алайҳи васаллам Ҳазрати Жаъфарнинг хотини Асмў бинти Амис уйига кирдилар. Болаларини кўргач, уларни ҳар бирини ўпиб туриб, муборак кўзларидан ёшлари оқиб кетди.\n— Ота-онам сизга фидо бўлсин, бу болалар отаси Жаъфардан ва унинг йўлдошларидан мусибат хабари келганга ўхшайди, — деб ўз одатларича овоз чиқариб йиғлагани турди.\nҚўшни хотинлар бунинг товушини эшитиб унинг уйига йиғилдилар.\n— Эй Асмў, жоҳилият одатича ёқангни йиртиб, юзингни тирнама, йиғи устида оғзингдан ёмон сўзлар чиқиб кетмасун. Худо рози бўлмаган сўзлардан, ишлардан тилингни, қўлингни сақлагил.\nЭй бор Худоё, Жаъфарни жаннатда энг юқори даражали жойга еткургил, анинг оиласига улуғ ажр ато қилгил, — деб дуо қилдилар.\nСўнгра у жойдан чиқиб, ўз уйларига кириб, оналаримизга айтдилар:\n— Жаъфар оиласидан хабарсиз турманглар, улар учун емак пишириб уйларига етказинглар. Инсонга ўлим иши етди эрса, унинг қайғуси овқат пиширмоқ, емак-ичмакка тўсқинлик қилур, — дедилар.\nШунинг учун ўлим бўлган уйга қўшнилар, қариндошлар таом пишириб еткурмаги суннат бўлди.\nЯна бир ривоятда, Расулуллоҳ соллаллоҳу алайҳи васаллам Жаъфар уйидан чиқиб, Ҳазрати Алининг уйига кирдилар. Ҳазрати Жаъфар Ҳазрати Алининг бир туғишган оғалари эди. Фотима Расулуллоҳни кўргач, ўз одатларича «Во аммоҳ» деб урушда ўлган амакисини йўқлаб йиғлагани турди. Анда Расулуллоҳ айтдилар: «Жаъфар каби эр йигитга хотинлар йиғламасдан қараб тура олмайдилар. Лекин уларга айтиб қўйинглар, йиғлаган чоғда қўлларини, тилларини сақласин», дедилар.\nШу билан орадан уч-тўрт кун ўтгандан сўнгра ғозийлардан ҳам хабар келди. Расулуллоҳ буюрдиларким, уларнинг олдиларидан кутиб чиқиб, қарши олғайлар. Яхши сафардан, узоқ ерлардан келаётган мусулмонларни кутиб олиш шундан бизларга суннат бўлиб қолган.\nРасулуллоҳ соллаллоҳу алайҳи васаллам бошлиқ барча саҳобалар ва ғозийларнинг ёш болалари йўл тўсишиб чиққан эдилар. Мадинадан чиқишган болалар эрса, суюнганларидан шодлик шеърларини ўқишур эдилар.\n— Ғозийлар ўз болаларини от олдига миндириб олсинлар. Жаъфар ўғли Абдуллоҳни менга беринглар,— деб, уни ўзлари отга ўнгариб олдилар. Сўнгра айтдиларким:\n— Эй ўғлим, сенга муборак бўлғай, отанг Жаъфарни бу кеча менга кўрсатдилар. Уни жаннатда фаришталар билан бирга учиб юрганини кўрдим.\nРасулуллоҳ ҳазрати Холид билан кўришганларида бу урушда кўрсатган маҳоратини мақтаб, ундан кўп рози бўлдилар. Шу сафардаги аскар ичида бўлган Абдуллоҳ ибн Умарнинг айтишича, Зайд ибн Ҳорисанинг икки қўли бирдан кесилиб, яна етмиш неча еридан яраланмиш эди. Расулуллоҳ белгилаган шу уч қўмондонни — Зайд ибн Ҳориса, Жаъфар ибн Абу Толиб, Абдуллоҳ ибн Равоҳа — шаҳид бўлган жойларида бир қабрга қўйдилар.\nҚолганлари ҳам шу ўринга кўмилди, разияллоҳу анҳум. Зарурат тушган чоғда беш-ўн ўликни бир қабрга қўймоқ шариатда дурустдир. Уҳуд урушида ўлган шаҳидларни ҳам Расулуллоҳ соллаллоҳу алайҳи васаллам ўзлари шундай қилган эдилар. Бу баҳодирларнинг қабрлари бутун Ислом оламига зиёрат ўрни бўлиб қолмишдур. Муборак исмлари эрса тарихларда ёзилиб, инсон оламида ҳурмат қозонмишдур.


Тошкент туманидаги арена чавандозларимиз учун қайта таъмирланди\nТошкент вилоятининг Тошкент туманида жойлашган “Фурқон” от спорти клуби қайта таъмирланиб, фойдаланиш учун топширилди.\nҲукуматимизнинг кўмаги билан от спортини янада ривожлантириш бўйича бир қатор ишлар амалга оширилмоқда. Сўнгги пайтлар фойдаланишга яроқсиз бўлиб қолган “Фурқон” от спорти клубининг реконструкция қилиниши чавандозларимиз учун чинакам байрамга айланди. Тантанали очилиш маросимида Ўзбекистон йилқичилик ва от спорти федерацияси раиси Баҳромжон Газиев, Ўзбекистон Республикаси Миллий Гвардияси мутасаддилари ва спорт жамоатчилиги вакиллари иштирок этишди.\nМаросим доирасида ёшлар ва катталар ўртасида конкур бўйича мусобақа ҳам ўтказилди. Шунингдек, кечанинг шоу дастури 190 см баландликдаги тўсиқдан ўтиш дастури бўлди. Якунда тадбир иштирокчилари, ғолиб ва совриндорларга эсдалик совғалари топширилди.\nКураш бўйича қатор халқаро турнирлар ғолиби. Жаҳон чемпиони...


БОСҚОНЧИМИЗДАН ЕТТИНЧИ НАТИЖА - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nБОСҚОНЧИМИЗДАН ЕТТИНЧИ НАТИЖА\nЧоп этилган 17 Август 2017\tКӯришлар: 544\nБуюк Британиянинг пойтахти Лондон шаҳрида ўтказилган енгил атлетика бўйича жаҳон чемпионати мусобақаларида иштирок этган таниқли босқон ирғитувчи Дилшод Назаров еттинчи натижани кўрсатди.\nДунёнинг 12 нафар энг кучли босқон ирғитувчиси қаторида финал босқичига чиққан юртдошимиз снарядни 77,22 метрга улоқтирди.\nПолшалик Павел Фаждек эса, босқонни 79,81 метрга ирғитиб, энг юқори кўрсаткичга эришди.\nРоссия Федерацияси намояндаси Валерий Пронкин кумуш медал соҳиби бўлди. Бронза медали эса, яна бир полшалик Войцех Новицкига насиб қилди.\nТожикистоннинг бошқа вакили - енгил атлетикачи Кристина Пронженко 400 метр масофани 1 дақиқа 03,44 секундда босиб ўтиб, 39 нафар спортчи орасида охирги ўринни эгаллади.\nМИНТАҚАЛАРАРО ЯРИМ ФИНАЛ\nҚитъа клублари ўртасидаги "Осиё футбол конфедерацияси кубоги-2017" турнирининг минтақалараро ярим финал учрашуви жорий йилнинг 22 августида Ҳисор шаҳридаги марказий стадионда ўтказилади.\nУнда Тожикистоннинг амалдаги чемпиони "Истиқлол" ва Филиппиннинг "Церес" жамоалари ўзаро куч синашади.\nҒолиб жамоа навбатдаги - минтақалараро финал босқичида "Бенгалару" (Ҳиндистон) - "25 апрел" (Корея Халқ Демократик Республикаси) жуфтлигида ютиб чиққан клубга қарши майдонга тушади.\nФинал учрашувини 2017 йилнинг 4 ноябрида ўтказиш назарда тутилган.\nАгар "Истиқлол" жамоаси финал босқичига довур чиқиб борса, бош соврин тақдирини ҳал қилувчи ўйин Тожикистонда ташкиллаштирилиши мумкин.\nФЕДЕРЕРНИНГ КЕТМА-КЕТ ҒАЛАБАЛАРИ\nШвейцариялик теннисчи Рожер Федерер фаолиятида 15та кетма-кет ғалабага эришиб, ўзига хос рекорд ўрнатди.\nДунёнинг учинчи ракеткаси Канаданинг Монреал шаҳрида ташкил этилган халқаро турнирда испаниялик Роберто Баутиста-Агутни мағлуб этиб, рекорд кўрсаткичидаги зафарни қучди.\nРожер Федерер энг сўнгги мағлубиятига Германиянинг Штутгарт шаҳрида ўтказилган мусобақада майдон эгаси Томми Хаас томонидан учраган эди.\nЕВРОПА СУПЕРКУБОГИ - "РЕАЛ"ДА\nЕвропа клублари ўртасидаги нуфузли турнирлар Чемпионлар ва Европа лигалари ғолиблари Испаниянинг "Реал" ҳамда Англиянинг "Манчестер Юнайтед" клублари Европа суперкубогига эгалик қилиш учун "яшил майдон"га тушди.\nУчрашувни кўтаринки руҳда фаоллик билан бошлаган Зайниддин Зидан шогирдлари ҳисобда иккита тўп фарқи билан олдинга чиқиб олишди.\nЎйиннинг иккинчи қисмида ўз ҳаракатлари сифатини анча яхшилаган "туманли албион" жамоаси аъзолари битта жавоб голи йўллашга муваффақ бўлишди. Шундан сўнг, матч охиригача ҳисобда ўзгариш бўлмади.\nШундай қилиб, "Реал" жамоаси ўз фаолиятида учинчи марта Европа суперкубоги эгасига айланди.\nКези келганда шуни ҳам таъкидлаш жоизки, Испания суперкубоги учун ўтказилган илк учрашувда мадридликлар "Барселона" жамоасини 1:3 ҳисобида доғда қолдиришди.\nРим шаҳрида футбол бўйича Италия суперкубоги совриндорини аниқлаб берувчи учрашув бўлиб ўтди.\nУнда суперкубокка даъвогар жамоалар Римнинг "Лацио" ва Турин шаҳрининг "Ювентус" клублари бир-бирига қарши тўп сурди.\nКескин кечган ўйин якунида 3:2 ҳисоби қайд этилиб, "Лацио" жамоаси суперкубокни қўлга киритди.\nЯМАЙКАЛИК ЖАРОҲАТ ОЛДИ\nЛондон шаҳридаги "Олимпиада" стадионида енгил атлетика бўйича ўтказилган жаҳон чемпионати дастуридан ўрин олган 4х400 эстафета масофасига югуришда "дунёнинг энг тез одами" лақабини олган ямайкалик Усейн Болт оёғидан жароҳат олди ва белгиланган маррагача югуриб боролмади.\nСпринтернинг жароҳати, нафақат, ўзини, балки шерикларининг ҳам медалсиз қолишларига сабаб бўлди.\nУсейн Болт мусобақалардан кейин, стадионда фахрий тарзда давра олиб югурди ва ўз фаолиятини якунлаганини расман маълум қилди.\nБугун: 17-01-2020 19:09:23


Онлайн тизими орқали насия ола кўрманг!\nМаълумки, бугунги кунда кимга пул керак бўлса, одатдагидек, қариндош-уруғ, дўсту биродар ёки қўни-қўшниларга мурожаат қилмай, беихтиёр банклар ёки кичик насия ташкилотларига мурожаат қилади. Лекин шу кунларда бу ҳам русумдан қолди, энди уйдан чиқмай туриб, онлайн тизими орқали ҳар хил хизматлардан фойдаланиш “урф”га айланмоқда. Хўш, булар қандай хизматлар? Улар ортида кимлар ёки қайси компаниялар турибди? Уларга мурожаат қилган фуқаролар ютяптими ёки ютқазяптими? Насияни бугунги кунда ижтимоий тармоқлар орқали олиш мумкин экан. Шу хизматга эътибор қаратсак.\nМижоз чақириш йўли\nРекламасиданоқ бу компаниянинг қандай ишлашини билиб олиш мумкин.\nҚозоғистоннинг истаган балоғат ёшига тўлган фуқароси ижтимоий тармоқ орқали тезкор насия олишга ҳақли. Атиги 20 дақиқа ва хоҳлаган миқдордаги маблағ банк карточкангизда бўлади!\nБиз сизга моддий қийинчиликларингизни зумда ҳал этиш имконини берамиз. 5 минг тенгедан 250 минг тенгегача насия 5-30 кунга тегишли миқдордаги фоизи билан берилади. Янги истеъмолчиларга микрозаймдан фойдаланиш бепул. Бунинг учун истаган банкнинг карточкаси ярайди. Қарзни тўлиқ ёки бўлиб тўлаш имкони бор. Мижозга қулай шахсий кабинет тақдим этилади ва у барча тадбирлар тарихини кузатишга ҳақли.\nБунинг учун сайтда рўйхатдан ўтинг ва профилни тўлдиринг. Ариза тўлдирган вақтда карточкангиздаги 20 сонли ҳисоб рақамини кўрсатишни унутманг. Сўнггида СМС код шартномасини имзолаб, пулни қабул қилиб олаверинг.\nКомпаниядан пул олиш хавфсиз ва қулай. Сабаби, ишончли ва унинг тезкор займ сегментларини ҚР қонунчилиги созлаб туради. Биздан бир марта насия олган мижоз доимий мижозимизга айланади ва ўз яқинлари, қариндошларига ҳам тавсия этади.\nБу – сайтдаги реклама!\nОлиш йўли осон, қайтарими-чи?\nИнтернетда ушбу молиявий ташкилотнинг яна бир рекламасига эътибор қилинг!\nҚисқа муддатли молиявий масалаларни, яъни таъмирлаш ишлари, сафар, оилавий тантана, даволаниш учун маблағ ва ҳоказолар учун ҳақ сўрасангиз, биз дарров берамиз, сабаби, биз ўз мижозларимизга ишонамиз ва улардан тўлаш қобилияти қандайлигини сўрамаймиз. Фақат бир нечта саволларга телефон орқали жавоб берсангиз, кифоя.\nБунга атиги 10 дақиқа вақт кетади, холос. Бизга кафолат учун мол-мулк, гаров учун одамлар, даромадлар ҳақида маълумотнома керак эмас. Офисимизга ҳам келишга ҳожат йўқ. Насиялаштириш жараёни очиқ ва шаффоф. Бунинг учун уяли телефон ва интернетнинг ўзи етарли. Мижозларимизга малакали ходимларимиз хизмат кўрсатишади.\nЭнди пулни қайтариш жараёнига келсак, Касса 24 терминаллари ёки компания реквизитларига банк орқали тўловларни юбориш мумкин. Қайси бири сизга қулай бўлса, биз шунга розимиз! Касса 24 терминали орқали тўлаш осон. Масалан, яқин атрофда шундай терминал бўлса, “Молиявий ташкилотлар” (“Финансовые организации”) бўлимига киринг ва кредит компаниясини топинг. Сўнг ўз ИИРингизни қолдиринг, тўлов турини танланг, керакли пул миқдорини кўрсатинг ва чиптангизни олишни эсдан чиқарманг!\nБиз кундаликда, соат 9.00дан кечки соат 20.00гача ишлаймиз. Агар қарзни вақтида тўлай олмасангиз, ахборот хизмати ёки мутахассислар хизмати бўлимига мурожаат қилинг. (1та уяли телефон рақамлари кўрсатилган).\nОсон пул олиб, “тўр”га илинганлар...\n– Исми-шарифимни матбуот орқали кўрсатилишини истамайман. Иложи бўлса, фақат бошимдан кечирганларимни ёзинг, бошқаларга сабоқ бўлсин, – деди суҳбатдошим.\n– Менга икки ой аввал номаълум шахслар телефон қилиб, “Сиз қарздорсиз, агар тўламасангиз, фоизи ошиб кетади”, деган гапларни айтишди. Мен аввалига тушунмадим, ахир мен ҳеч кимдан қарз олмаган бўлсам, қандай фоиз яна, деб сўрадим. “Сиз фалончини танийсизми?”, дейишди. Во ажабо, улар пойтахт шаҳарда ўқиб юрган талаба ўғлимнинг исм-шарифини айтишди.\n“Агар ўғлингизнинг қарзини тўламасангиз, биз унинг насия тарихига қора чаплаб, ишини судга оширамиз”, деб дағдаға қилишди. Ва бу каби қўнғироқлар деярли ҳар куни эрталаб соат 8.00да бўларди. Мен зудлик билан ўғлимга телефон қилиб, аҳволни баён этдим. Кейин билсам, болам пул зарур бўлиб қолиб, интернет орқали насия берадиган ташкилотлардан биридан аввал 15 минг тенге, кейин 30 минг тенге олган экан. Қайтариб берадиган вақтида пул топа олмай, қарзи устидаги фоизи ўсиб кетибди.\nШундан сўнг ҳалиги компания вакиллари ёки хусусий шахслар мени топиб, боламнинг қарзларини тўлашга ундашган экан. Яна қозоқ ва рус тилларида, дағал овозда, тинчимни эрталаб айни бир вақтда бузишларига қараганда, роботми деб қоласиз. Қанча тўлашим кераклигини сўрасам, 75 минг тенге дейишди. Мен қарзни тўлиқ тўлаб, ўғлимни бу балохўрлардан қутқардим, деб ўйласам, бошқа ғавғолар бошланди.\nЎғлимнинг худди шунга ўхшаш яна бир молия ташкилотидан 50 минг тенге олгани маълум бўлди, 14 кун ўтиб, қарзи 87 минг 400 тенгени ташкил этибди.\nАввал боламни роса уришдим, соддалиги туфайли шунча пулга тушганидан хунобим ошди. Ўғлим, телефонимни ҳеч кимга бермаганини, умуман мен ҳақимда бирорта маълумотни ўзгаларга айтмаганини билдим.\nФиғоним фалакка чиқиб, эшикма эшик юриб, ҳалиги интернет компанияларнинг шаҳримиздаги офисларини излашга тушдим. Бу қанақаси, ахир?! Мижоз талаба бўлса, бирорта жойда ишламаса, унга насия беришдан аввал, уни қайтариш қобилияти билан қизиқишмайдими? Ёки қайтаришга лаёқатли қариндошларини излаб топишга уларга ким ҳуқуқ берди? Ахир қариндошлари улар билан таниш эмас, насия берилаётганда уларнинг рухсат-розилигини ҳеч ким сўраган эмас-ку!\n“Ахтарган топади”, деганларидек, Қозоғистонда молиявий ташкилотлар кўп экан. Ҳаммасининг ишлаш қоидаси битта, фоизсиз ёки энг қуйи фоиз билан қарзни қайтариш мумкинлигини овоза қилади ва 10-15 дақиқа ичида даъвогарнинг аризасини онлайн-тизими бўйича кўриб чиқади. Уларга насияни кимга беришнинг умуман фарқи йўқ. Бор-йўқ шарти – кейин катта фоиз билан қайтариб олишдир. 1 кунлик фоизи олинган насия миқдорига қараб, 4 минг тенгедан ошиб кетади.\nҚаранг, менинг яшаш жойимни ва телефонимни ҳалигиларнинг хавфсизлик хизматлари худди искович итларга ўхшаб, ўзлари топишган.\nДемак, истаган шахс Қозоғистонда шундай ҳолатга тушиб қолиши ҳеч гап эмас экан. Сабаби, биз бундай одамларнинг дўқ-пўписаси ёки арз-даъвосидан ҳимоя қилинмаганмиз!\nМен долзарб мавзуни теранроқ очиш ниятида суҳбатдошимга эргашиб, бир кредит компаниясининг Шимкент шаҳридаги биноси ёки хонаси, билмадим, бир хона ва иккита компьютердан иборат офисига бордим. У ердаги бир ходим, нима мақсадда келганимизни сўради. “Ўғлимнинг қарзини ёпмоқчиман ва агар мумкин бўлса, унга бошқа пул берманг, “қора рўйхатга қўйинглар” деди онаизор. Ариза иккита компания раҳбарлари номига алоҳида-алоҳида қилиб ёзилди (бири рус – Россия фуқароси, иккинчиси қозоқ – ҚР фуқароси).\nАйтиш керакки, биринчи қарашдаёқ, қаллоблик мавжудлиги сезилади. Россия фуқароси номига нима учун ариза ёзилиши керак, ахир насия ҚРда олинди, қарзларни қайтариш ҳам ҚР ҳудудида амалга оширилмоқда?! Бу ишга россиялик шахснинг нима алоқаси бор? Ёки битта молиявий ташкилот турли номлар билан одамларга пул тарқатиб, бир занжирнинг ҳалқасидек иш тутмоқдами?\nСуҳбатдошим ҳуқуқ-тартибот органларига мурожаат қилмоқчи бўлса, қўлида на шартнома, на бирорта далил-ҳужжат бор? Ўғлининг соддалигини айтсинми ёки интернет орқали ишлаётган номаълум, нотаниш одамлар устидан арз қилсинми?\nКейин яна бир қизиқ томони – битта ташкилотдан қарз олиндими, автомат турда бошқа шунга ўхшаш ташкилотлар базасида ҳам ҳалиги қарздор мижозга тегишли маълумотлар чиқади. Демак, юқорида айтганимдек, бир занжирнинг турли ҳалқаларими?!\nШаҳримиздаги нотариуслардан бири ўз мижози ҳақида айтиб қолди: “Доимий мижозим, ишончли одам. Шахсий гувоҳномасини йўқотиб қўйибди. Кейин топса, унинг номидан онлайн тизимда ишлайдиган молия ташкилотларидан аллакимлар 30, 70 минг тенге насия олишибди. Мижозимнинг бормаган жойи қолмади, боши қотиб юрибди, ўзининг олмаганини исботлай олмаяпти”.\nИнкар, шимкентлик аёл, талаба қариндошининг онлайн тизимдан қарз олиб, бугунги кунда қарзи 500 минг тенгега етганини айтиб қолди. “Умрим бино бўлиб, шунча пулни қўлимда ҳам ушлаган эмасман, энди қаердан топиб бераман. Ахир, насия олган қариндошим етим, мендан бошқа ҳеч кими йўқ. Мен унга васийман. Ўқишига керак бўлганми ёки бошқа нарсага, билмайман, қанча сўрамай, миқ этмаяпти. Хуллас, Интернетдан арзимаган пул олган, лекин бир ой ичида фоизи шунчага ўсибди. Бошим қотди, деб йиғлайди у...\nУларнинг бошидан кечирганлари алоҳида мақола бўлади. Ҳозирча, айтадиганимиз, рекламага ишонманг, ҳужжатларни расмийлаштиришда ҳушёр бўлинг!\nН. МАВЛОНОВА, 2019-08-13, 20:41 250\nЭзгу ишнинг одами 131


Видео, 18 октябр 2016\n17 ноябр 2019, Тошкент вақти: 12:14\nсешанба 18 октябр 2016\nИроқда Мосулни озод қилиш амалиëти бошланди\nИроқ расмийлари Мосулни "Исломий давлат" гуруҳи жангариларидан озод қилиш амалиёти бошланганини хабар қилишган. Ироқ бош вазири Ҳайдар Абадининг телевидение орқали мурожаатида айтишича, катталиги жиҳатдан Ироқнинг иккинчи шаҳрини озод қилиш учун Ироқ армияси ва маҳаллий полиция қўшинлари курашади.\nЎзбекистон делегацияси Тожикистон шимолида меҳмон бўлди\nЖорий йилнинг 16-17 октябрь кунлари ўзбекистонликларгуруҳи Тожикистоннинг Сўғд вилоятида бўлиб қайтди. Сўғд вилоят расмийларига кўра, ўзбек делегацияси таркибига асосан Фарғона водийсидан бўлган тадбиркорлар кирган, ташрифнинг ўзи эса Ўзбекистон томони ташаббуси билан амалга оширилган.\nУста Маҳмуд Россияда рус ëшларига иморат қуришни ўргатмоқда


Иньяки Уильямс Ла Лигада кетма-кет 203-ўйинини ўтказиб рекорд ўрнатди\nАтлетикАлавесИньяки Уильямс Ла Лига\nЛа Лига 8-тури доирасидаги «Атлетик» - «Алавес» (1:0) учрашувида мезбонлар ўйинчиси Иньяки Уильямс рекорд ўрнатди.\nУшбу баҳсда майдонга тушган Уильямс Ла Лигада кетма-кет 203-ўйинини ўтказиб, бу борада яққол рекордчига айланди. У бунгача «Реал Сосьедад» сафида кетма-кет 202та ўйин ўтказган Хуан Антонио Ларраньягига тегишли рекордни янгилади. Бунинг учун Уильямс 2016 йилнинг апрель ойидан буён Бильбао клубининг бирорта ҳам учрашувини ўтказиб юбормаган.\nМаълумот учун, «Атлетик» 8-турдан кейин турнир жадвалида 13 очко билан 6-ўринни эгаллаб турибди.


АҚШ ва Европада очарчилик қўзғолонлари бошланиши мумкин - эксперт\n17:47 17 Январ 2021\n© Sputnik / Кейтлин Оукс\n18:27 06.04.2020 (Янгиланган 18:35 06.04.2020) Ҳавола олиш\nМутахассис фикрига кўра, Америка ва Европада озиқ-овқат етишмаслиги туфайли ўғирлик ва босқинчилик жиноячтлари кескин ошиши мумкин.\nТОШКЕНТ, 6 апр - Sputnik, Максим Рубченко. Дунё бўйлаб карантин туфайли уйда ўтиришга мажбур бўлган миллионлаб одамларда пул ва сабр-тоқат тугамоқда. Таъминот занжирларининг узилиши натижасида келиб чиққан озиқ-овқат танқислиги ҳатто бой мамлакатларда ҳам тартибсизликларни келтириб чиқариши мумкин. Европа ва АҚШда ижтимоий низолар аллақачон авжига чиқмоқда. Кейинчалик нималарни кутса бўлади, бу ҳақда РИА Новости материалида.\n"COVID-19 пандемияси миллионлаб одамларнинг ҳаётига катта таъсир кўрсатди. Самарасиз сиёсий қарорлар озиқ-овқат инқирозини келтириб чиқармоқда ва бу кенг кўламли гуманитар фалокатга олиб келади", - деди Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (FAO) бош директори Цюй Донгю.\nБМТ коронавирус туфайли барча санкцияларни бекор қилишга чақирди\nУнинг таъкидлашича, коронавируснинг авж олиши барча тааллуқли карантин чоралари билан биргаликда катта логистика муаммоларини келтириб чиқарди. "Дунёда барчани тўйдиришга озиқ-овқат етарли, - дейди FAO раҳбари. - Аммо бирон жойга озиқ-овқат етиб бормаслиги хавфи катта".\nFAO таъминот узилишларини минималлаштириш учун "глобал, келишилган ва изчил" ҳаракатларга чақирмоқда. Энг муҳими: Цюй Цонгю озиқ-овқат экспортини чеклаб бўлмайди деб ҳисоблайди.\n"Бундай чеклашлар жаҳон бозорида жиддий таназзулга олиб келади, нархлар кўтарилиб кетади ва кўпчилик учун озиқ-овқат маҳсулотлари етишмай қолади", - дея хулоса қилди у. Бундай вазиятда кенг миқёсдаги ижтимоий низолар ҳатто бой мамлакатларда ҳам юзага келиши мумкин.\nFAOнинг ташвиши асосли. Дунёдаги гуруч йирик экспортчиларининг учтасидан бири бўлган Вьетнам ушбу доннинг экспортини тўхтатиб қўйди. Қозоғистон буғдой уни, гречка ва сабзавотларни, шу жумладан пиёз, сабзи ва картошкани экспорт қилишни тақиқлади. Россия гречка ва гуручни чет элга сотмай қўйди, Беларус эса гречка, пиёз ва саримсоқни.\nҒарб экспертлари буғдойнинг энг йирик экспортчиси - Россия дон етказиб беришни тўхтатса нима бўлишини муҳокама қилишдан қўрқишмоқда. Чикагодаги савдо биржасидаги буғдой икки ҳафта ичида 11 фоизга ўсгани ажабланарли эмас.\n"Биз чак-чегарага етдик"\nЧегаралар ёпилиши муносабати билан агросаноат мажмуасидаги қуйи лавозимларда одатда меҳнат муҳожирларига тегишли бўлган ишчи кучлари ҳалокатли тарзда етишмаяпти. Фермаларда ҳосил йиғиб олгани одам йўқ, қушҳоналарда ва гўштни қайта ишлаш заводларида деярли ҳеч ким қолмади, ҳатто озиқ-овқатларни ташиш ҳам катта муаммо.\n© Sputnik / Алессандро Рота\n“Аламни унутмаймиз”. Европа карантиндан кейин ҳисоб-китобни амалга оширишга тайёрланмоқда\nҚишлоқ хўжалигида инқирозга йўл қўймаслик учун, Евроиттифоқ эпидемия хавфига қарамай, "фавқулодда муҳим ишчилар", шу жумладан мавсумий теримчиларни ва юк машиналари ҳайдовчиларига киришга рухсат берди.\nБироқ, бу аҳолига пул билан ёрдам бермайди. Шу кунларда, Ғарбнинг етакчи оммавий ахборот воситалари ижтимоий тармоқлардаги видеони тарқатишди, унда Италиянинг Палермо шаҳрида яшовчи бир киши унинг оиласи уч ҳафта карантинда ётганидан кейин бир центи ҳам колмаганини, ва қизида "шаҳарнинг бошқа болалари сингари" - охирги нон бўлаги қолганини гапиргани қўрсатилган.\n"Одамлар 15-20 кундан бери қулфланган ва улар чегарага етди, - деб огоҳлантирди у. - Сиз бундан афсусланасиз, биз қўзғолон кўтарамиз".\nПалермо мэри Леолуcа Орландо журналистларга, Италиянинг жанубидаги тартибсизликлар хавфи жуда катта, чунки фуқароларнинг норозилигидан "тизимни беқарорлаштиришга" ҳаракат қилаётган жиноий тузилмалар фойдаланишга уринмоқда.\n© Sputnik / Alessandro Rota\nЕвропа ваҳима - энг хавфли душман эканлигини унутди\n"Вақт ўтгани сайин, шунча кам ресурс қолмоқда. Одамларнинг шундоқ ҳам кам маблағлари тугамоқда. Тез орада ижтимоий-иқтисодий қийинчиликлар пайдо бўлади", - деди Орландо.\nИталиянинг Жанубий минтақалар бўйича вазири Жузеппе Провенцано ҳам ижтимоий кескинликлар ва мамлакатнинг камбағал ҳудудларида фуқаролар тартибсизликлари эҳтимоли ошганини таъкидлади. "Аҳолининг катта қисмининг соғлиғи, даромадлари ва келажаги ҳақида хавотири тезда ғазаб ва нафратга айланишидан қўрқаман", - деди у La Repubblica газетасидаги интервьюсида.\nНашрнинг хабар беришича, Палермо ва Неапольда полиция супермаркетларни бир неча бор талон-тарож қилиш ҳолатларидан кейин ўз ҳимоясига олишига тўғри келди. Ижтимоий тармоқларда ҳатто бирон бир дўконга хужумда қатнашиш таклифлари ҳам мавжуд.\nАмерикалик мутахассисларнинг АҚШда вазият яқин орада "Италия сценарийси" бўйича давом этишига шубҳалари йўқ. Бунга камида учта омил ҳисса қўшади. Биринчиси молиявий. Икки ҳафта ичида ишсизлик бўйича нафақа олиш учун янги аризалар сони ўн миллионга яқинлашди. Апрел ойида бу рақам, барчанинг фикрига кўра, яна 3-4 бараварга ўсади.\nREUTERS / Mohamad Torokman\nКоронавирусга чалинганлар сони бўйича АҚШ дунёда биринчи ўринга чиқди\nШу билан бирга, GOBankingRates аналитик компанияси томонидан ўтказилган сўров натижаларига кўра, декабр ойида америкаликларнинг 69 фоизи ўзларининг омонат ҳисобварақларида минг доллардан кам маблағ қолган, шу жумладан респондентларнинг 45 фоизи ўзларининг умуман омонати йўқлигини ва ойликдан ойликкача яшашларини тан олишган. Эпидемия бошланганида улар озиқ-овқат ва зарур товарларни ғамлаб ололмаганлари аниқ, энди эса кўпчилик ўз иш ҳаққиларини йўқотиб, ҳамма нарсадан айрилдилар.\nDailyMail газетасининг ёзишича, Лос-Анжелеснинг ўзида, уйсизлар учун Skid Row бепул овқатланиш ошхонасига ташриф буюрувчилар сони уч баравар кўпайди. "Хайрия ташкилотларига ёрдам мурожаатлари ҳаддан ташқари кўп, уларнинг молиявий ресурслари эса тугаб бормоқда", - деб ёзади нашр.\nТез орада миллионлаб америкаликлар ўзларини ва оилаларини боқиши учун янги усулларни излашга мажбур бўлишади. Ва ҳар доим ҳам бу усуллар қонуний бўлмайди.\nИккинчи омил - бу маҳсулотларнинг тақчиллиги. Март ойидаги талабдан кейин Америка озиқ-овқат дўконлари ҳануз тикланолмади. Ва гап шунчаки ақлдан озган одамлар юзлаб рулонларда ҳожатхона қоғозини сотиб олишда эмас.\nАҚШ коронавирус пандемияси эпимарказига айланиши мумкин - ЖССТ\nОдатда, америкаликларнинг 36%и уйдан ташқарида овқатланадилар - кафеларда, ошхоналарда, ресторанларда. Бироқ, карантин туфайли умумий овқатланиш нуқталари ёпилди, энди ҳамма уйда пиширмоқда ва шунга мос равишда озиқ-овқатларни супермаркетларда сотиб олишмоқда. Америка савдо тизими бундай ҳолатга мўлжалланмаган.\nВа ниҳоят, эпидемия кўплаб давлат хизматларининг, шу жумладан ҳуқуқни муҳофаза қилиш органларининг ишини издан чиқарди. Нью-Йорк, Детройт, Лос-Анжелес ва бошқа шаҳарларда юзлаб полиция ходимлари COVID-19 билан касалланган. Янги инфекцияланиш ҳолатларини олдини олиш учун маҳаллий ҳокимият полиция гуруҳларини чақирувларга етиб бориш сабаблари рўйхатини чекламоқда.\nХусусан, Цинциннатида энди полиция итнинг тишлаши, автомобил рақамларини ўғирланиши, телефон орқали тажовуз қилиш ёки мулкка зарар етказиш ҳолатларида етиб келмайди. Шунингдек "агар ҳуқуқбузарни зудлик билан ҳибсга олиш имконияти бўлмаса", уйдаги зўравонлик ёки ўғирлик тўғрисидаги хабарлар ҳам эътиборга олинмайди. Бутун мамлакат бўйлаб дўконлар ва ресторанларда чақирилмаган меҳмонлардан қўрқиб, деразаларни ёгоч билан қоқиб ташланиши бежиз эмас.\nОддий америкаликларга келсак, улар ўзларини ҳимоя қилишга тайёрланмоқдалар. Ўтган ойда Гуглда энг кенг тарқалган қидирувлар "патронларни қаердан сотиб олиш мумкин" ва "онлайн равишда патронларни қандай сотиб олиш мумкин" бўлган.\nГиперинфляция – АҚШ учун муқаррар сценарийга айланмоқда\nФҚБ маълумотларига кўра, март ойида АҚШда қурол сотиш 33 фоизга ўсган. Америкаликлар ўтган йилгига нисбатан 91,1% кўпроқ тўппонча сотиб олган, милтиқ ва винтовкалар савдоси - 73,6%га ўсди. Энг кўп сотиладиган китоб Кэт Эллиснинг "COVID-19 пандемияси пайтида тирик қолиш бўйича қўлланма", унинг каттагина қисми "уйингизга эҳтимолий ҳужумларга қандай тайёргарлик кўриш ва мулкингизни ҳимоя қилиш" ҳақида.\n"Оммавий карантин фуқаролик тартибсизликлари ва зўравон жиноятларга олиб келиши - бу вақт масаласи ҳолос, - дейди америкалик журналист ва ёзувчи Дейзи Лютер. - Сизда озиқ- овқат бўлиши мумкин деб ўйлайдиган одамлар сизнинг эшигингиз олдида пайдо бўлади. Бошида улар шунчаки сўрашади, кейин улар талаб қила бошлайди. Ва нафақат сиздан, балки маҳаллий бизнесдан ҳам, кейин ўғирлик ва зўравонликлар бошланади, кейин одамлар ўз уйлари ва корхоналарини қўлида қурол билан ҳимоя қилишади. Ва охири-оқибат - фуқаролик уруши, ҳарбий ҳолат ва бизнинг мамлакатимизда ҳеч қачон бўлмаган ҳолат - тоталитаризм".\n13:20 Тоғли Қорабоғда Россия тинчликпарвар кучлари COVID-19га қарши эмланмоқда – видео\nОверчук: ЕОИИ Ўзбекистоннинг иттифоққа қўшилишига умид қилмоқда


Бу ҳақда маълум қилган АҚШ етакчилигидаги коалиция кучлари матбуот котиби полковник Том Коллинз Афғонистон ҳукумати ва маҳаллий ҳокимият вакиллари билан автоҳалокат оқибатида жабрлаганларнинг шахсини аниқлаш устида ишланаётганини билдирди.\n“Коалиция кучлари ушбу фожеа қандай содир бўлгани юзасидан текширув ўтказяпти ва Афғонистон ҳукумати билан тўлиқ ҳамкорлик қиляпти”, – деди полковник.\nАҚШ ҳарбийларига қарашли зирҳли машина аварияга учрагани оқибатида афғонистонлик беш киши ҳалок бўлган, бу воқеа Кобулда Америка аскарларига қарши исён кўтарилишига олиб келганди. Шундан сўнг полиция билан тўқнашувлар туфайли камида саккиз киши ўлгани, 120 киши жароҳатлангани маълум қилинди.\nКобулдаги бу тўполонлар толиблар ҳокимиятдан четлатилганидан сўнг Америкага қарши уюштирилган энг йирик норозилик намойиши бўлди. Бу намойиш сабабларини ўрганиш учун фавқулодда йиғилиш ўтказилиб, Афғонистон парламенти депутатлари воқеа учун масъул шахслар қўлга олинишини талаб қилди.\nАфғонистон президенти Ҳомид Карзай исён уюштирилишида “оппортунист ва жангари унсурларни” айблади.\nАфғонистон Ички ишлар вазирлиги матбуот вакили Юсуф Станизай зўравонлик сиёсий гуруҳлар томонидан уюштирилгани ёки ўз-ўзидан рўй бергани масаласи ўрганаётганини билдирди. Айни пайтда у исёнда иштирок этган ўнлаб одам ҳибсга олинганини маълум қилди.\n“Кобулда душанба куни рўй берган воқеа бўйича ҳозирга қадар тахминан 140 фуқаро ҳибсга олинди. Уларнинг аксарияти ёшлар. Ҳозир улар сўроқ қилиняпти. Улардан айримлари фурсатдан фойдаланиб ўғирлик қилмоқчи бўлганлигини тан олди. Аммо биз уларнинг асл мақсади нима бўлганини аниқлаймиз”, – деди Ю.Станизай.